title: Sean Avery

text: Liigan vihatuimmaksi pelaajaksi nousi myös Sean Avery, joka oli omassa kastissaan äänestystuloksissa. Avery keräsi pelaajilta ääniä yli 20-kertaisesti enemmän kuin esimerkiksi Jarkko Ruutu.


title: Sean Avery

text: Kuka on NHL:n vihatuin pelaaja:


title: Sean Avery

text: Avery ei ole vastustajien suosiossa, mutta on ansainnut harvinaisia meriittejä kaukalon ulkopuolella. People-lehti on muun muassa valinnut hänet maailman seksikkäimpien elossa olevien miesten listalle. Avery on myös puolustanut seksuaalivähemmistöihin kuuluvien oikeuksia ja luvannut tukea kaapista ulostulevia kiekkoilevia nuoria.


title: Klemens X

text: Klemens X (oik. Emilio Bonaventura Altieri, 13. heinäkuuta 1590, Rooma – 22. heinäkuuta 1676, Rooma) oli paavina 29. huhtikuuta 1670 – 22. heinäkuuta 1676.


title: Klemens X

text: Italialaiseen aatelisperheeseen syntynyt Altieri toimi opintojensa jälkeen paavin edustustossa Puolassa vuodesta 1623. Palattuaan Roomaan Altierista tuli ensin Camerinon piispa sekä myöhemmin Loreton ja tämän jälkeen Umbrian kuvernööri. Paavi Innocentius X:n (1644–55) aikana Altieri toimi paavin lähettiläänä Napolissa ja paavi Aleksanteri VII:n (1655–67) aikana Puolassa.


title: Klemens X

text: Edeltäjänsä Klemens IX:n kaudella (1667–1669) Altieri vastasi ensin koko katolisen kirkon taloudesta ja toimi myöhemmin Klemensin läheisenä avustajana. Klemens IX nimesi hiukan ennen kuolemaansa Altierin kardinaaliksi.


title: Klemens X

text: Paaviksi Altieri valittiin 20. joulukuuta 1669 alkaneen konklaavin päätteeksi 29. huhtikuuta 1670. Jo lähes 80-vuotias Altieri tuli mahdollisesti valituksi kompromissiehdokkaana, koska hänen valtakautensa paavina tulisi todennäköisesti olemaan lyhyt.


title: John Madden (jääkiekkoilija)

text: John Madden (s. 4. toukokuuta 1973 Barrie, Ontario) on kanadalainen uransa päättänyt jääkiekkohyökkääjä.


title: John Madden (jääkiekkoilija)

text: Madden pelasi yliopistojääkiekkoa Michiganin yliopistossa NCAA:n alaisessa CCHA-sarjassa kaudet 1993–1997. Viimeisellä kaudellaan Madden pelasi parhaan kautensa. Hän teki 42 ottelussa 63 pistettä, ja hänet valittiin CCHA:n tähdistöön.


title: John Madden (jääkiekkoilija)

text: Maddenia ei varattu koskaan varattu NHL:ään, mutta hän teki viimeisen yliopistokautensa jälkeen sopimuksen New Jersey Devilsin kanssa. Kaudet 1997–1999 sujuivat vielä pääasiassa New Jerseyn farmijoukkueessa Albany River Ratsissa. Kaudella 1998–1999 Madden pelasi myös neljä NHL-ottelua. Albanyssä hän teki joukkueen yhden kauden piste- ja syöttöennätyksen. Madden teki AHL:ssa 98 pistettä 75 ottelussa.


title: John Madden (jääkiekkoilija)

text: NHL:n tulokaskaudellaan 1999–2000 Madden teki New Jerseyssä 16 maalia. Kausi huipentui New Jerseyn Stanley Cup -mestaruuteen. Seuraavalla kaudella Madden teki joukkuetoverinsa Randy McKayn kanssa harvinaista NHL-historiaa lokakuussa 2000. Kumpikin pelaajista teki neljä maalia mieheen, kun New Jersey voitti Pittsburgh Penguinsin 9–0. Edellisen kerran kaksi pelaajaa samasta joukkueesta teki neljä maalia samassa ottelussa, kun Montreal Canadiensin Odie ja Sprague Cleghorn onnistuivat tempussa tammikuussa 1922. New Jersey ylsi jälleen finaaleihin, mutta hävisi Colorado Avalanchelle. Madden sai kuitenkin kauden jälkeen Frank J. Selke Trophyn NHL:n parhaimpana puolustavana hyökkääjänä.


title: John Madden (jääkiekkoilija)

text: Kaudella 2001–2002 Maddenin pistemäärät laskivat, mutta seuraavalla kaudella hän ylitti urallaan ensimmäisen kerran 40 pistettä. Pudotuspeleissä Madden oli NHL:n neljänneksi paras pistemies, kun hän teki 16 pistettä 24 ottelussa, ja oli voittamassa uransa toista Stanley Cupia. Madden oli myös kauden jälkeen toisen kerran urallaan Frank J. Selke Trophy -ehdokkaana. Kolmannen kerran hän oli ehdolla Frank J. Selke Trophyn voittajaksi kaudella 2003–2004. Kesällä 2004 Madden teki New Jerseyn kanssa viiden vuoden jatkosopimuksen, jonka kokonaisarvo oli 20 miljoonaa dollaria.


title: John Madden (jääkiekkoilija)

text: NHL:n työsulkukaudella Madden pelasi kolme ottelua HIFK:ssa SM-liigassa. Hän kuitenkin poistui tämän jälkeen yllättäen maasta jättäen joukkueen. Myöhemmin hän selitti lähtöään koti-ikävällä. Kaudeksi 2005–2006 Madden palasi jälleen New Jerseyhyn, kun NHL jatkui jälleen. Neljännen kerran Madden oli Frank J. Selke Trophy -ehdokkaana kauden 2007–2008 jälkeen. Hän teki myös kaudella piste-ennätyksensä: 43 pistettä. Kauden 2008–2009 jälkeen Madden teki vuoden sopimuksen Chicago Blackhawksin kanssa. Maddenin kausi Chicagossa päättyi Stanley Cup voittoon.


title: John Madden (jääkiekkoilija)

text: Elokuussa 2010 hän teki yhden vuoden pituisen sopimuksen Minnesota Wildin kanssa. Pelattuaan vuoden Wildissa Madden jäi ilman sopimusta NHL:ään. Hän kuitenkin harjoitteli ja piti kuntoaan yllä koko kauden alun. Tammikuussa 2012 Florida Panthers solmikin loppukauden kattavan sopimuksen hänen kanssaan. John Madden päätti uransa kevääseen 2012.


title: Peter Salisbury

text: Peter Anthony Salisbury (s. 24. syyskuuta 1971 Bath, Englanti) on brittiläinen muusikko, joka tunnetaan parhaiten The Verve -yhtyeen rumpalina. Yhtyeen hajoamisen jälkeen Salibury on soittanut useissa eri kokoonpanoissa muun muassa Richard Ashcroftin ja Black Rebel Motorcycle Clubin kanssa. Salisbury omistaa "Drummin"-nimisen rumpukaupan Stockportissa, Englannissa.


title: Andros (Bahama)

text: Andros on Bahaman suurin saari. Se on kooltaan noin 6 000 km² ja sen 225 kilometriä pitkä koralliriutta on maailman kolmanneksi suurin.


title: Andros (Bahama)

text: Vuonna 1550 espanjalaiset saapuivat saarelle etsimään orjia ja tuhosivat alkuperäisväestön väkivalloin ja taudein. Saarelle annettiin nimeksi "Espiritu Santo", joka tarkoittaa ”Pyhän Hengen saarta”, mutta eräässä vuoden 1782 kartassa saarta kutsutaan myös nimellä "San Andreas". Nykyinen nimi on todennäköisesti annettu Sir Edmund Androsin kunniaksi. Hän toimi Barbadoksella brittiläisten joukkojen komentajana sekä New Yorkin, Massachusettsin ja Uuden-Englannin kuvernöörinä. 1700-luvulla saarta asuttivat merirosvot. 1700-luvun loppupuolella myös lojalistit ja heidän orjansa asuivat Androksella.


title: Andros (Bahama)

text: Androksella on 104 km² sademetsää ja suota. Suolla tavataan yli 50 erilaista orkidealajia. Oikeastaan Andros koostuu kahdesta saaresta, joita tämä suoalue yhdistää. Saarella tavataan noin 200 lintulajia. Androksen luonto on säilynyt hyvin, sillä se ei ole yhtä kaupallistunut turismin tarpeisiin kuin monet muut Bahamasaaret. Tästä huolimatta saarella käy vuosittain tuhansia vierailijoita, joista monet ovat sukeltajia tai kalastajia. Hurrikaanit iskevät saarelle keskimäärin kahden ja puolen vuoden välein.


title: Kari Hänninen

text: Kari Hänninen (s. 3. helmikuuta 1962) on suomalainen entinen yleisurheilija. Hänninen menestyi parhaiten estejuoksijana, mutta kilpaili myös keski- ja kestävyysmatkoilla.


title: Kari Hänninen

text: Hänninen voitti 3 000 metrin estejuoksun Suomen mestaruuden Kuopiossa 1987 ajalla 8.42,31. Hopealla hän oli 1983, 1984 ja 1988 sekä pronssilla 1986. Hännisen ennätys matkalla oli 8.36,11 (1984).


title: Kari Hänninen

text: Seuratasolla Hänninen edusti Viipurin Urheilijoita.


title: The Drugs Don’t Work

text: The Drugs Don’t Work on The Verven kappale ja 1. syyskuuta 1997 julkaistu single. Parhaimmillaan single nousi virallisella Ison-Britannian single-listalla sijalle 1. Singlen b-puolia ovat: "Bitter Sweet Symphony (James Lavelle Remix), The Crab, Stamped, Three Steps, The Drugs Don't Work (demo)", riippuen formaatista. Single on yhtyeen menestynein brittilistalla. Kappaleen on kirjoittanut Richard Ashcroft. Monet luulevat kappaleen käsittelevän huumeita, mutta siinä oikeasti puhutaan lääkkeistä.


title: The Arockalypse

text: The Arockalypse on hard rock -yhtye Lordin kolmas studioalbumi, joka julkaistiin 1. maaliskuuta 2006. Albumilla vierailee monia maineikkaita rock-muusikkoja: Udo Dirkschneider, Bruce Kulick, sekä Twisted Sisterin jäsenet Dee Snider ja kitaristi Jay Jay French. Levy sisältää myös hittikappaleen ”Hard Rock Hallelujah”, jolla yhtye voitti vuoden 2006 Eurovision laulukilpailun.


title: The Arockalypse

text: Äänityksissä yhtye palasi debyyttialbuminsa "Get Heavyn" tyyliin jättäen suurimmat erikoisefektit pois. Albumilla käytetään maltillisesti pieniä erikoisefektejä, kuten ”The Chainsaw Buffet” -kappaleessa moottorisahan ääntä. Albumin musiikki on tyyliltään perinteistä hard rockia ja shock rock -vaikutteet ovat jääneet vähäisiksi.


title: The Arockalypse

text: Yhdysvalloissa ja Kanadassa albumi julkaistiin 20. maaliskuuta 2007. Pohjois-Amerikan versio levystä on julkaistu Euroopassa nimellä "The Arockalypse Special Edition". Pohjois-Amerikassa albumista julkaistiin myös vinyylipainos keväällä 2007.


title: The Arockalypse

text: Levylle haluttiin jotain huomiota herättävää. Kevään 2005 kiertueen aikana se löytyi. Lordilla oli Kööpenhaminassa vapaapäivä. Samana iltana kaupungissa soitti Eric Singer Project, jonka on perustanut Kiss-yhtyeen entinen rumpali Eric Singer erotessaan Kissistä. Eric Singer Projectissa soittaa myös Kissin entinen kitaristi Bruce Kulick. Mr. Lordi meni kysymään Kulickilta tulisiko tämä soittamaan Lordin levylle. Pian Kulickin manageri otti yhteyttä ja sanoi, että Kulick lähtee mielellään mukaan. Mr. Lordi kysyi myös Twisted Sisterin kitaristia Jay Jay Frenchiä mukaan levylle. French muisti Lordin Wacken Open Airista ja suostui heti. Levylle saatiin myös Mr. Lordin lapsuuden idolit Udo Dirkschneider laulamaan duetto, ja Twisted Sisterin laulaja Dee Snider puhumaan albumin introraidalle. Äänityksiin piti osallistua myös Skid Row'n entinen laulaja Sebastian Bach, mutta kun olisi pitänyt äänittää, miehestä ei kuulunut mitään. Puoli vuotta myöhemmin Bach ilmoitti, että nyt voisi äänittää, mutta silloin oli jo liian myöhäistä.


title: The Arockalypse

text: Jo 90-luvulta asti Lordin tuotantopäällikkönä toiminut Asko Kallonen ei ollut enää BMG:llä töissä, joten tilalle piti löytää uusi. Yksi vaihtoehto oli Kari Hynninen, mutta Mr. Lordi ei tullut hänen kanssa toimeen. Tuotantopäälliköksi otettiin levy-yhtiön ulkopuolelta Janne Halmkrona. Mr. Lordi ei ollut tyytyväinen uuteen tuotantopäällikköön. Hän oli varma, ettei Halmkrona ymmärtäisi Lordin musiikista mitään.


title: The Arockalypse

text: Myös uusi tuottaja piti valita. Mr. Lordi olisi halunnut jatkaa yhteistyötä Hiilesmaan kanssa, mutta tämän aikataulu ei antanut periksi. Lordin manageri Ari Tiainen ehdotti Jyrki Tuovista, joka oli tuottanut Apulantaa. Tiainen soitti Mr. Lordille ja Kitalle Apulantaa. Mr. Lordi ja Kita eivät olleet tyytyväisiä kuulemansa musiikin soundeihin, mutta muita vaihtoehtoja tuottajaksi ei enää ollut.


title: The Arockalypse

text: Kun demojen äänitykset alkoivat, Halmkrona sanoi, että Mr. Lordin pitäisi laulaa puhtaalla äänellä. Yhtye koki, että heistä yritettiin tehdä taiderokkia. Halmkrona ja Tuovinen luulivat, että Lordi haluaa vastaavat soundit, kuin Twisted Sisterillä 80-luvulla. Lopulta näkemykset kohtasivat välimaastossa.


title: The Arockalypse

text: Amen oli tehnyt paljon enemmän kappaleita tälle levylle, kuin yhdellekään edellisistä. Demovaiheesa niitä oli mukana seitsemän. Lopullista kappalevalintaa oli mukana tekemässä Mr. Lordi, Kita, Halmkrona ja Tuovinen. Amen ei halunnut osallistua valintoihin. Poisjäämisen taustalla oli yhtyeen sisäistä kitkaa. Kita ja Amen olivat riidelleet humalaisina iltoina siitä, kumpi on parempi tekemään kappaleita ja miten monta kenenkin kappaletta piti levylle päätyä.


title: The Arockalypse

text: Elokuussa alkoivat äänitykset. Amenille oli suunniteltu kymmenen päivää aikaa soittaa kitarat levylle. Hän sai viisi. Mr. Lordi teki kaikkensa, jotta Amenilla olisi studiossa kivaa. Kun Amen soitti sooloja, Mr. Lordi toi Kiss-kokoelmastaan kaikki Ace Frehley-nukkensa ja julisteensa, jotta Amen olisi täysin idolinsa ympäröimä. Amen soitti soolonsa samalla vahvistimella, jota Frehley käytti Love Gun Tour-, Alive II Tour- ja Dynasty Tour -kiertueilla. Viimeisenä äänityspäivänä Kita saapui studioon krapulassa. Äänitettävänä oli vielä rummut kahdelle kappaleelle. Tuovinen pani Kitan juomaan pari kaljaa, ja Kita soitti viimeiset kappaleet omien sanojensa mukaan "hyvässä nousussa".


title: The Arockalypse

text: Levyn miksauksissa ilmeni ongelmia. Tuovinen ei ymmärtänyt Mr. Lordin ja Kitan näkemystä siitä, millaista soundia he levylle halusivat. Aiheesta väiteltiin kaksi viikkoa, kunnes lopulta Tuovinen sanoi, ettei hän miksaa tätä enää päivääkään, tämä on nyt valmis. Mr. Lordi sanoi, että tätähän ei tällaisena julkaista. Molemmat tulivat lopulta vastaan, ja päätyivät kompromissiin ja levy saatiin valmiiksi.


title: The Arockalypse

text:
"The Arockalypse" menestyi erinomaisesti Suomessa ja nousi listoille myös ulkomailla. Suomessa "The Arockalypse" pysyi virallisella albumilistalla 55 viikkoa eli yli vuoden.
Se nousi listalle maaliskuussa 2006 ja nousi listaykköseksi heti Euroviisuvoiton jälkeen kesäkuun ensimmäisellä viikolla. Tämän jälkeen se pysyi listaykkösenä 11 viikkoa peräjälkeen. Myös Ruotsissa ja Kreikassa levy nousi listaykköseksi.
Albumista julkaistiin bonus-kappaleita ja DVD:n sisältävä erikoispainos 20. syyskuuta 2006. The Arockalypse ylitti triplaplatinarajan, 90 000 myytyä levyä, joulukuussa 2006 ja oli vuoden myydyin levy Suomessa.


title: The Arockalypse

text: Maailmanlaajuisesti "The Arockalypsea" on myyty 350 000 kappaletta. Kultalevy sille on myönnetty Saksasta ja Ruotsista.Special Editionin mukana tullut bonus-DVD julkaistiin myöhemmin laajennettuna nimellä "Market Square Massacre".


title: The Arockalypse

text: OX (basso) liittyi yhtyeeseen äänitysten jälkeen, mutta esiintyy albumin valokuvissa ja musiikkivideoilla sekä kokoonpanotiedoissa.


title: 21. maailmanjamboree

text: 21. maailmanjamboree on Englannissa järjestetty partiotapahtuma. Se pidettiin 27. heinäkuuta – 8. elokuuta 2007. Jamboreelle osallistui yli 38 000 partiolaista ympäri maailmaa sekä 8 600 muuta järjestelijää ja henkilökuntaa. Leiri pidettiin noin 70 kilometrin päässä Lontoosta sijaitsevassa Hylands Parkissa. Suomesta Englannin leirillä oli yli tuhat partiolaista.


title: Owen Arthur

text: Owen Seymour Arthur (s. 17. lokakuuta 1949) oli Barbadoksen pääministeri vuosina 1994–2008. Hän johti Barbadoksen työväenpuoluetta vuoteen 2008 asti.


title: Owen Arthur

text: Arthur opiskeli Länsi-Intian yliopistossa Barbadoksella ja Jamaikalla. Häntä edelsi pääministerinä Lloyd Erskine Sandiford ja seurasi David Thompson.


title: Jörgen Salo

text: Jörgen Salo (s. 14. tammikuuta 1966) on aktiiviuransa päättänyt suomalainen kestävyys- ja estejuoksija sekä maastojuoksija. Salo oli Suomen paras 3 000 metrin estejuoksija 1980- ja 1990-lukujen vaihteessa.


title: Jörgen Salo

text: Salo voitti 3 000 metrin esteiden Suomen mestaruuden neljä kertaa peräkkäin vuosina 1988, 1989, 1990 ja 1991. Vuonna 1991 hän voitti myös maastojuoksun lyhyen matkan Suomen mestaruuden.


title: Jörgen Salo

text: Salo juoksi este-ennätyksensä 8.23,25 Helsingissä 27. kesäkuuta 1991. Ajallaan Salo on matkan kaikkien aikojen seitsemänneksi nopein suomalainen.


title: Legio XVII

text: Legio XVII ("seitsemästoista legioona") oli roomalainen legioona, jonka Augustus perusti noin vuonna 41 eaa. Legioona tuhoutui Teutoburgin taistelussa vuonna 9 jaa. Sen nimeä ei tunneta mutta se saattoi olla "Gallica" tai "Germanica".


title: Legio XVII

text: Legioona perustettiin luultavasti alun perin vastustamaan Sextus Pompeiusta, toisen triumviraatin viimeistä vastustajaa. Legioona sijoitettiin Galliaan sen jälkeen, kun Octavianus (Augustus) oli lyönyt Marcus Antoniuksen ja Kleopatran Aktionin taistelussa vuonna 31 eaa. Myöhemmin Legio XVII siirrettiin Germaniaan Castra Veteraan (Xanteniin). Vuonna 7 jaa. Publius Quinctilius Varuksesta tuli Germanian maaherra ja myös Legio XVII:n komentaja.


title: Legio XVII

text: Syyskuussa vuonna 9 roomalaisten keruskiliittolaisten johtaja Arminius ilmoitti, että Reinillä oli syttynyt kapina. Varus siirtyi kolmen legioonansa (XVII, XVIII ja XIX) kanssa länteen kukistaakseen kapinan. Arminius oli kuitenkin pettänyt roomalaiset ja johti heidät ansaan lähellä nykyistä Osnabrückiä. Germaanit tuhosivat kaikki kolme legioonaa, ja niiden sotamerkit eli kotkat katosivat.


title: Alban Bushi

text: Alban Ali Bushi (s. 20. elokuuta 1973 Tirana, Albania) on albanialainen 180 senttimetriä pitkä jalkapalloilija, joka edustaa tällä hetkellä kreikkalaista Levadiakosin joukkuetta. Bushin pelipaikka on hyökkääjä.


title: Alban Bushi

text: Bushi aloitti ammattilaisuransa vuonna 1993 synnyinkaupungissaan, SK Tiranan riveissä. Hän edusti tiranalaisjoukkuetta vuoteen 1997 asti, tosin hän pelasi välissä puolitoista vuotta FC 1899 Szegedissä Unkarissa ja vuoden Flamurtari Vlorassa kotimaassaan. Vuonna 1997 Bushi siirtyi Kreikkaan, ateenalaiseen Apolloniin, jossa hän pelasi puolisen vuotta. Vuonna 1998 albaanikärki muutti Bulgariaan, Litex Lovechin joukkueeseen. Bulgariassa vietettyjen puolentoista vuoden jälkeen Bushi siirtyi Turkkiin, jossa hän ehti edustaa Adanasporia, Istanbulsporia ja Trabzonsporia ennen siirtoaan nykyiseen joukkueeseensa vuoden 2005 kesällä.


title: Alban Bushi

text:
Albanian maajoukkueessa Bushi on pelannut 59 ottelua ja tehnyt niissä 14 maalia. Hän on maansa kaikkien aikojen neljänneksi eniten maaotteluita pelannut jalkapalloilija ja pitää hallussaan maajoukkueensa kaikkien aikojen maalipörssin kärkipaikkaa.
Hän pelasi debyyttimaaottelunsa vuonna 1995.


title: Altin Haxhi

text: Altin Haxhi (s. 17. kesäkuuta 1975) on albanialainen jalkapalloilija, joka edustaa kyproslaista Anorthosis Famagustan joukkuetta. Haxhin pelipaikka on keskikentällä, useimmiten hyökkäävässä roolissa.


title: Altin Haxhi

text: 175 senttimetrin pituinen Haxhi on pelannut ammattilaisuransa aikana lähinnä Kreikassa. Hän on edustanut ennen nykyistä seuraansa PAS Giannenaa, Panachaiki Patrasta, Iraklis Salonikia ja Apollonia Kreikassa sekä Litex Lovechia ja TsSKA Sofiaa Bulgariassa. Nykyiseen joukkueeseensa Haxhi siirtyi vuonna 2005 ja hänen sopimuksensa päättyy vuonna 2007.


title: Altin Haxhi

text: Albanian maajoukkueessa vasenjalkainen Haxhi on pelannut 51 ottelua ja tehnyt niissä kaksi maalia. Maajoukkuedebyyttinsä hän teki vuonna 1995.


title: Familiar to Millions DVD

text:
Familiar To Millions DVD on brittiläisen rock-yhtye Oasiksen konserttitallenne DVD, joka julkaistiin 13. marraskuuta 2000. Se on taltiointi 21. heinäkuuta, 2000 pidetystä konsertista Wembley-stadionilla, Lontoossa, Englannissa. Konserttitaltiointia on myös saatavilla tupla-CD:nä, CD:nä, DVD ja VHS versioina. DVD:llä on mukana dokumentti show'n rakentamisesta ja valmistelusta, ohjauksen seurausta, yleisön kommentteja ja katsomotunnelmia sekä Gallagherin veljesten haastattelut. Kannet on suunnitellut kansitaiteilija Simon Halfon.
"+ Runsaasti extramateriaalia."


title: Ville Hautala

text: Ville Veikko Hautala (s. 19. marraskuuta 1968 Lapua) on suomalainen yleisurheilija. Hän menestyi parhaiten estejuoksijana, mutta kilpaili myös keski- ja kestävyysmatkoilla sekä maastojuoksussa.


title: Ville Hautala

text: Hautala edusti Suomea estejuoksussa Barcelonan olympialaisissa 1992, Stuttgartin MM-kisoissa 1993, Helsingin EM-kisoissa 1994 ja Göteborgin MM-kisoissa 1995.


title: Ville Hautala

text: Seuratasolla Hautala edusti Lapuan Virkiää ja Lahden Ahkeraa. Oman juoksu-uransa jälkeen Ville Hautala on toiminut Lahden Ahkerassa valmennustehtävissä.


title: Ville Hautala

text: Ville Hautalan lapset Wilho, Walte ja Wäinö ovat juosseet ikäkausimestaruuskilpailuissa, sekä tytär Janna Kalevan kisoissa.


title: Yoko Tsuno

text: Yoko Tsuno on belgialaisen Roger Leloup’n piirtämä ja kirjoittama sarjakuva, jonka pääosassa on samanniminen sankaritar. Sarjakuva ilmestyi ensimmäisen kerran belgialaisessa "Spirou"-lehdessä vuonna 1969. Yoko on japanilaissyntyinen, toistuvasti seikkailuihin joutuva naispuolinen elektroniikkainsinööri, jolla on apunaan miespuoliset televisiotoimittajat Vic ja Pol. Yokolla on paljon ystäviä, ja ystävyys onkin yksi sarjan teemoja.


title: Yoko Tsuno

text: Ystäviensä kanssa hän joutuu seikkailuihin, jotka ulottuvat myös avaruuteen ja menneisyyteen. Sarjan piirrostyö on pikkutarkkaa ja selkeäviivaista. Leloup piirtää maisemat ja talot valokuvista ja muista dokumenteista.


title: Yoko Tsuno

text: Yoko Tsuno ilmestyi Suomessa aluksi "Ruutu"-sarjakuvalehdessä ja sen seuraajassa "Non Stopissa". Sen jälkeen tarinoita on julkaistu suomennettuina albumeina, tosin eri järjestyksessä kuin alkuperäiset. "Elämän rajoilla" ja "Titaanit" ilmestyivät Yhtyneiden kustantamina Non Stop -albumeina 4/1978 ja 1/1979, vuodesta 1988 albumeja julkaisi Semic aloittaen albumista "Supertykki". Vuodesta 2004 kustantaja on ollut Egmont.


title: Luettelo Oasiksen kappaleista

text: Oasis oli englantilainen rock-yhtye, joka perustettiin Manchesterissa vuonna 1991. Yhtyeen alkuperäisen kokoonpanon muodostivat laulaja Liam Gallagher, kitaristit Noel Gallagher ja Paul ”Bonehead” Arthurs, basisti Paul ”Guigsy” McGuigan ja rumpali Tony McCarroll. Oasis julkaisi vuonna 1994 ensimmäisen studioalbuminsa "Definitely Maybe", jonka kappaleet Noel Gallagher kirjoitti yksin. Albumi nousi Britannian albumilistan kärkeen ja siltä julkaistiin neljä kappaletta singlenä: ”Supersonic”, ”Shakermaker”, ”Live Forever” ja ”Cigarettes & Alcohol”. ”Rock ’n’ Roll Star” julkaistiin Yhdysvalloissa radiosinglenä.


title: Luettelo Oasiksen kappaleista

text: Vuonna 1995 yhtye levytti toisen albuminsa nimeltään "(What’s the Story) Morning Glory?", joka ylsi listäykköseksi useissa eri maissa. Albumilta julkaistiin kuusi singleä, joista ”Some Might Say” ja ”Don’t Look Back in Anger” nousivat Britannian singlelistan kärkeen. Vuonna 1997 julkaistiin "Be Here Now", josta tuli yhtyeen kolmas perättäinen listaykkönen Britanniassa. Noel Gallagher sävelsi ja sanoitti jälleen kaikki kappaleet.


title: Luettelo Oasiksen kappaleista

text: Vuonna 2000 julkaistiin neljäs albumi "Standing on the Shoulder of Giants". Se oli yhtyeen ensimmäinen albumi, joka sisälsi Liam Gallagherin kirjoittaman kappaleen (”Little James”). Albumi ja single ”Go Let It Out” ylsivät listakärkeen. Oasis julkaisi vielä kolme studioalbumia, "Heathen Chemistry" (2002), "Don’t Believe the Truth" (2005) ja "Dig Out Your Soul" (2008) ennen hajoamistaan vuonna 2009.


title: Luettelo Oasiksen kappaleista

text: Ohessa luettelo yhtyeen levyttämistä kappaleista. Luettelo on aakkosjärjestyksessä.


title: Ville-Veikko Sainio

text: Ville-Veikko Sainio (s. 14. elokuuta 1970) on suomalainen entinen yleisurheilija. Sainio menestyi erityisesti estejuoksijana, ja hän hallitsi 3 000 metrin esteitä Suomessa 1990-luvun puolivälin jälkeen voittaen kolme peräkkäistä Suomen mestaruutta. Sainio juoksi myös keski- ja kestävyysmatkoja sekä osallistui maastojuoksuun.


title: Ville-Veikko Sainio

text: Sainio voitti 3 000 metrin esteiden Suomen mestaruuden vuosina 1996, 1997 ja 1998. Hopealla hän oli 1993 ja 1995. Maastojuoksun SM-kisoissa hän oli lyhyellä radalla hopealla vuonna 1998. Sainion ennätys esteissä oli Lahden eliittikisoissa 26. heinäkuuta 1998 juostu 8.31,37.


title: Ville-Veikko Sainio

text: Nykyään Ville-Veikko Sainio työskentelee Mynämäen kunnalle.


title: Burgundin herttua

text: Kapetingi-sukuiset Burgundin herttuat, jotka edustavat kahta eri sukuhaaraa, hallitsivat Burgundin herttuakuntaa vuodesta 1032 vuoteen 1482 asti.


title: Pascal Yoadimnadji

text: Pascal Yoadimnadji (1950 – 23. helmikuuta 2007 Pariisi, Ranska) oli tšadilainen poliitikko. Hän toimi Tšadin pääministerinä vuodet 2005–2007.


title: Pascal Yoadimnadji

text: Ennen poliittista uraansa Yoadimnadji työskenteli lakimiehenä. Presidentti Idriss Déby nimitti hänet pääministeriksi Moussa Fakin erottua 4. helmikuuta 2005. Tätä ennen Yoadimnadji ehti toimia myös mm. Tšadin maatalousministerinä


title: Pascal Yoadimnadji

text: Yoadimnadji oli kotoisin Etelä-Tšadista ja hän oli etniseltä taustaltaan gor. Yoadimnadji kuoli aivoverenvuotoon 23. helmikuuta 2007 pariisilaisessa sotilassairaalassa, jonne hänet oli siirretty Tšadista sairastuttuaan ja jouduttua koomaan .


title: Hyödyke

text: Hyödyke tarkoittaa taloustieteessä asiaa, joka tuottaa hyötyä kuluttajalle. Hyödyke voi olla esimerkiksi tavara tai tuote, jonka voi ostaa kaupasta. Vaihtoehtoisesti hyödyke voi olla aineeton, kuten palvelu, digitaalisessa muodossa oleva tieto tai jonkin aineellisen hyödykkeen tuotanto-oikeus.


title: Hyödyke

text: Teoreettisesti suuremman hyödykemäärän kuluttamisen ajatellaan lisäävän hyötyä. Laskevan rajahyödyn mukaan lisäyksikkö kulutettua tavaraa tuottaa kuitenkin vähemmän hyötyä kuin edellinen. Esimerkiksi nälkäiselle ensimmäinen voileipä tuottaa suuremman lisähyödyn kuin kymmenes.


title: Hyödyke

text: Tavallisesti hyödykkeet ovat niukkoja, koska inhimilliset tarpeet ovat rajattomia mutta tuotannontekijät kunakin hetkenä rajallisia. Niukan hyödykkeen hinta määräytyy vapailla markkinoilla kysynnän ja tarjonnan mukaan. Ilmaishyödykkeet eivät ole niukkoja, hyödykkeitä joita on saatavilla rajatta kutsutaan runsaiksi. Esimerkiksi jätettä on tarjolla enemmän kuin sille on kysyntää. Kun hyödykkeen käyttöä voidaan rajata, sanotaan sitä yksityiseksi hyödykkeeksi. Hyödykkeestä voidaan tehdä myös keinotekoisesti niukka. Tästä ovat esimerkkejä tietokoneohjelmien lisensointi ja musiikkitiedostojen kopioinnin rajoitus.


title: Hyödyke

text: Julkishyödykkeet ovat hyödykkeitä, joiden kulutus ei estä muita kuluttamasta samaa hyödykettä. Puhdas julkishyödyke on hyödyke, jonka ulkopuolelle ei voida sulkea ketään kun se on tuotettu. Esimerkiksi hengitysilma tai maanpuolustus ovat puhtaita julkishyödykkeitä.


title: Hyödyke

text: Meriittihyödykkeet ovat hyödykkeitä, joiden kulutuksella on positiivisia ulkoisvaikutuksia. Näin ollen yksilöiden valitsema kulutustaso voi olla alhaisempi kuin sosiaalisesti optimaalinen kulutuksen taso. Tehokkuuden kasvattamiseksi yhteiskunta voi lisätä tällaisen hyödykkeen kulutusta säädöksillä, tukiaisilla tai tarjoamalla sen ilmaiseksi. Esimerkiksi koulutus ja ennalta ehkäisevä terveydenhuolto ajatellaan tavallisesti meriittihyödykkeiksi.


title: Hyödyke

text: Yhteisresurssi on hyödyke, jonka käyttöä ei voida rajoittaa tai sitä ei ole rajoitettu. Se poikkeaa julkishyödykkeestä siten, että se on rajallinen eli niukka ja altis liialliselle kulutukselle. Esimerkiksi yhteiskäytössä olevat kalavedet ja laitumet ovat tyypillisiä yhteisresursseja. Niitä käytetään taloudellisesta näkökulmasta usein liikaa, koska kuluttajat eivät sisäistä kulutuksensa täyttä sosiaalista kustannusta. Samasta syystä kaupunkien tiet ruuhkautuvat, koska niiden käyttö on ilmaista eikä käyttäjien tarvitse maksaa aiheuttamastaan ruuhkasta.


title: Hyödyke

text: Välttämättömyyshyödyke on yleisessä kielenkäytössä käytetty termi, jolla kuvataan hyödykettä jota on pakko ostaa vaikka hinta nousee: hinta ei vaikuta kysyntään.


title: Hyödyke

text: Kaksi hyödykettä voivat olla substituutteja toisilleen, jolloin kuluttaja voi korvata ne toisillaan. Täydellisten substituuttien tapauksessa kuluttajalle ei ole merkitystä kumpaa hyödykettä kulutetaan. Voi ja margariini, tai Coca-Cola ja Pepsi, ovat useimmille ihmiselle enemmän tai vähemmän täydellisiä toistensa substituutteja.


title: Hyödyke

text: Jos hyödykkeet ovat komplemetteja, ne täydentävät toisiaan: esimerkkinä autot ja bensiini. Täydellisen komplementin tapauksessa hyödykkeitä on aina kulutettava tietyssä suhteessa.


title: Hyödyke

text: Hyödykkeiden korvaavuuden astetta voidaan mitata hyödykkeiden ristijoustolla. Substituuttien ristijousto on positiivinen ja komplementtien ristijousto on negatiivinen. Täydellisillä substituuteilla tai komplementeilla ristijouston itseisarvo on ääretön. Riippumattomilla hyödykkeillä ristijousto on nolla.


title: Hyödyke

text: Hyödykkeet voidaan jakaa myös sen perusteella, miten niiden kulutus riippuu tuloista ja hyödykkeen hinnasta. Taloustieteessä tätä riippuvuutta mitataan kysyntäjoustolla.


title: Hyödyke

text: Yleisemmin tarkasteltu jousto on hyödykkeen kysynnän hintajousto. Kysynnän hintajousto tarkoittaa prosentuaalista muutosta kulutuksen määrässä, kun hinta muuttuu yhden prosentin.Giffenin hyödyke on taas sellainen hyödyke, jonka kysyntä kasvaa sen hinnan noustessa. Toisin sanoen sen kysynnän hintajousto on positiivinen. Muilla hyödykkeillä hintajousto on negatiivinen.Lisäksi voidaan määritellä:


title: Luettelo Abban kappaleista

text: Luettelo ruotsalaisen popyhtye Abban (1972–1982) kappaleista julkaisuvuosien ja albumien mukaan jäsenneltynä. Kappaleiden yhteydessä on mainittu niiden pituus ja vokalistit. Singlet on linkitetty.


title: Malando

text: Malando (usein myös A. Malando, oik. Arie Maasland, 26. toukokuuta 1908 Rotterdam – 22. marraskuuta 1980 Bussum) oli hollantilainen orkesterinjohtaja, säveltäjä ja hanuristi. Malando tuli tunnetuksi nimeään kantavasta tango-orkesterista ja monista tangosävellyksistään.


title: Malando

text: Arie Maasland suunnitteli aluksi rakennuspiirtäjän uraa ja soitti opintojensa ohessa pianoa, hanuria ja rumpuja rotterdamilaisissa yhtyeissä ja mykkäelokuvissa. Ammattimuusikon uransa hän aloitti rumpalina yhtyeessä nimeltä The Jumping Jacks. 1935 hän näki Haagissa kuuluisan argentiinalaisen tangotaiteilijan, Eduardo Biancon, esiintyvän. Tango teki Arieen suuren vaikutuksen, ja seuraavana vuonna hän sävelsi ensimmäisen oman tangonsa, Anny – tulevan vaimonsa mukaan nimetyn. Ensimmäisen suurelle yleisölle tunnetuksi tullut tango, Cosmopolite, syntyi seuraavana vuonna. Tämä tango oli nimetty rotterdamilaisen huvittelupaikan mukaan, jossa The Jumping Jacks usein esiintyi. Kun tango vuonna 1937 julkaistiin nuotteina, oli se saanut uuden nimen: Olé Guapa. Kustantajan mielestä espanjalainen nimi sopi kappaleelle paremmin. Tässä yhteydessä myös säveltäjä otti itselleen sopivamman taiteilijanimen, Malando, ja perusti oman, nimeään kantavan tanssiorkesterin vuonna 1939.


title: Malando

text: Toisen maailmansodan aikana Malandon orkesteri esiintyi eri puolilla Hollantia, radiossa ensi kertaa vuonna 1941. Sodan aikana orkesteria myös pyydettiin esiintymään Saksassa, mistä tehtävästä kieltäytyminen johti vankileiripassitukseen. Kuljetuksen aikana Malando kuitenkin onnistui pakenemaan kahden orkesterinsa jäsenen kanssa. Orkesterin kansainvälinen menestys alkoi sodan jälkeen Saksasta ja Belgiasta, kun Malandon sävellykset olivat tulleet Euroopassa tunnetuiksi. 1950-luvulta alkaen orkesteri tunnettiin jo koko maailmassa ja kiertueet ulottuivat Japaniin asti. Vuonna 1973 Malando levytti orkestereineen albumillisen Toivo Kärjen tangoja.


title: Malando

text: Vuonna 1979, vuosi ennen kuolemaansa, Malando luovutti orkesterinsa johdon vävylleen, Evert Overwegille, joka oli tullut orkesteriin rumpaliksi 1955. Nykyään Malando-orkesteria johtaa Evert Overwegin poika Daniël Overweg eli Danny Malando.


title: Moussa Faki

text: Moussa Faki Mahamat (s. 21. kesäkuuta 1960 Biltine) oli Tšadin pääministeri vuosina 2003–2005.


title: Moussa Faki

text: Faki syntyi Biltinessä, Itä-Tšadissa, ja opiskeli Kongon tasavallassa lakia. Palattuaan Tšadiin hänet nimettiin oikeustieteen professoriksi N’Djamenassa sijaitsevaan Tšadin yliopistoon. Faki nimitettiin maansa pääministeriksi 24. kesäkuuta 2003, mutta hän erosi virastaan 4. helmikuuta 2005. Hänen seuraajakseen valittiin Pascal Yoadimnadji.


title: Moussa Faki

text: Fakista tuli Tsadin ulkoministeri vuonna 2008. Vuonna 2017 hänet valittiin Afrikan unionin komission puheenjohtajaksi.


title: Kai Pahlman

text: Kai Pahlman (8. heinäkuuta 1935 Helsinki – 8. maaliskuuta 2013) oli suomalainen jalkapalloilija ja muusikko.


title: Kai Pahlman

text: Pahlman syntyi vuonna 1935 Helsingissä ja asui lapsuutensa Vallilassa. Pahlmanin isä oli tunnettu muusikko ja Dallapé-orkesterin jäsen Helge Pahlman. Pahlman opiskeli Sibelius-akatemiassa.


title: Kai Pahlman

text: Jalkapallourallaan värikkäänä persoonana tunnettu Pahlman pelasi Suomen maajoukkueessa vuosina 1954–1968 yhteensä 56 ottelua, joissa teki 15 maalia. Hän oli muun muassa voittamassa Pohjoismaiden mestaruutta vuonna 1966. Seurajoukkuetasolla hän voitti jalkapallon SM-sarjan maalikuninkuuden kolmesti: vuosina 1958, 1961 ja 1965. SM-tasolla Pahlman teki vuosina 1956–1972 288 ottelussa kaikkiaan 191 maalia, joka on kaikkien aikojen toiseksi eniten SM-tasolla, heti Heikki Suhosen jälkeen. Suomen mestaruuden Pahlman voitti kahdesti: vuosina 1957 HPS:n paidassa ja vuonna 1970 Reippaassa. Suomen cupin voittoon hän ylsi vuosina 1962 ja 1966.


title: Kai Pahlman

text: Eräs Pahlmanin yleisöä viihdyttävistä jalkapallotempuista oli nousta pallon päälle tähyilemään mahdollista syöttösuuntaa.


title: Kai Pahlman

text:
Vuonna 1969 Pahlman kirjoitti jalkapalloaiheisen kirjan "Banaanipotku".
Nykyisin järjestetään 15-vuotiaille pelaajille 16 joukkueen Kai Pahlman -turnaus, joka vastaa SM-turnausta.


title: Kai Pahlman

text: Suomen Palloliitto myönsi Kai Pahlmanille Erik von Frenckell -mitalin tunnustuksena mittavasta työstä suomalaisen jalkapallon edistämiseksi, ja hänet valittiin Suomalaisen jalkapalloilun Hall of Fameen vuonna 1993.


title: Kai Pahlman

text: Pahlman oli pianisti, ja myös hänen isänsä Helge Pahlman oli muusikko.


title: Koibla Djimasta

text: Koibla Djimasta (31. joulukuuta 1949 – 30. tammikuuta 2007) oli tšadilainen poliitikko. Hänet nimitettiin maansa pääministeriksi 8. huhtikuuta 1995. Hän kuitenkin erosi virastaan 17. toukokuuta 1997.


title: Koibla Djimasta

text: Djimasta oli kotoisin Etelä-Tšadista. Hänen edeltäjänsä oli Delwa Kassiré Koumakoye ja seuraajansa Nassour Guelendouksia Ouaido.


title: Delwa Kassiré Koumakoye

text: Nouradine Delwa Kassiré Koumakoye (s. 1949) on tšadilainen poliitikko. Hän on ollut Tšadin pääministeri kahteen otteeseen, ensin 6. marraskuuta 1993 – 8. huhtikuuta 1995, jolloin häntä edelsi virassa Fidèle Moungar ja seurasi Koibla Djimasta. Toisen kerran hän aloitti pääministerinä 26. helmikuuta 2007, muutama päivä Pascal Yoadimnadjin kuoleman jälkeen, ja jatkoi tehtävässä 15. huhtikuuta 2008 asti, jolloin häntä seurasi Youssouf Saleh Abbas.


title: Kalastajasaarento

text: Kalastajasaarento (, , ) on lähes saarimainen Barentsinmeren ympäröimä niemi Murmanskin alueen luoteisosassa Venäjällä ja on osa Petsamoa Petsamon kuntapiirissä.


title: Kalastajasaarento

text: Muotkavuonon ja Pummanginvuonon rajaama Kalastajasaarento on yhteydessä mantereeseen Keskisaarennon kautta ja on hiekkakiven muodostamaa ylätasankoa, joka kallistuu loivasti luoteeseen ja jota peittää pääosin tundrakasvillisuus. Korkein kohta on 299 metriä merenpinnasta kohoava Einatunturi saarennon etelärannalla.


title: Kalastajasaarento

text: Venäjän keisarikunnan aikana Kalastajasaarennolla toimi pieni luostari Muotkavuonon rannalla.


title: Kalastajasaarento

text: Asuttaakseen Kalastajasaarentoa Venäjän keisari Aleksanteri II kutsui 1860-luvulla Ruijasta norjalaisia sekä suomalaisia eli kveenejä. Heillä oli tiiviit yhteydet Varanginvuonon asutuskeskuksiin Norjassa.


title: Kalastajasaarento

text: Kalastajasaarennon luoteisosa tuli kuulumaan Petsamon mukana Suomeen Tarton rauhassa 1920. Raja jakoi Vaitolahden ja kulki eteläosassa järvilaaksoa pitkin. Suomalaiset ottivat alueen haltuun alkuvuodesta 1921.


title: Kalastajasaarento

text: Kalastajasaarennon pohjoisosassa sijainneista Kervannon ja läntisen Vaitolahden kalastajakylistä oli yhteys Liinahamariiin kaksi kertaa viikossa Merenkulkuhallituksen Jäämeri-postilaivalla. Vaitolahdessa oli Suomen pohjoisin kansakoulu, joka sijaitsi vain muutaman sadan metrin päässä rajasta samassa rakennuksessa rajavartioston kanssa. Tuolloiset majakat olivat Heiskanen Plevnanniemessä (toiminta siirtynyt sittemmin Pitkäniemeen) ja Vaitolahdessa (nykyinen rakennettu 1966).


title: Kalastajasaarento

text: Talvisodassa Neuvostoliiton puna-armeija miehitti alueen 1939 ja Suomen oli se luovutettava Moskovan rauhassa 1940.


title: Kalastajasaarento

text: Suurin osa Kalastajasaarentoa jäi Tarton rauhassa kuulumaan Venäjään.


title: Kalastajasaarento

text: Neuvostoliitto rakensi 1930-luvulla tien etelästä itäiselle Vaitolahdelle saakka. Muita kyliä olivat Supukka pohjoisrannalla, Taipniemi saarennon itäkärjessä sekä Muotsi ja Eina etelärannalla.


title: Kalastajasaarento

text: Alueen ei-venäläiset asukkaat karkotettiin neuvostojohtaja Iosif Stalinin määräyksestä vuonna 1940. Pääosa päätyi pakkotyöleireille Uralille.


title: Kalastajasaarento

text: Toisessa maailmansodassa Saksan hyökättyä Neuvostoliittoon 1941 se yritti saada kanssasotijansa Suomen puolustusvoimien avustamana myös Kalastajasaarennon, siinä onnistumatta. Kuitenkin Suomen eduskunta ilmoitti myös Kalastajasaarennon palauttamisesta Suomeen muiden Moskovan rauhassa 1940 luovutettujen alueiden kanssa jatkosodan alkuvaiheessa, itsenäisyyspäivänä 1941. Palautusilmoitusta ei tunnustanut mikään ulkovalta, ei myöskään Saksa.


title: Kalastajasaarento

text: Kalastajasaarennolla on vakituista asutusta Taipniemen (43 asukasta vuonna 2002) ja Vaitolahden (100 as. 2010) kylissä.


title: Kanadan urheilu

text: Kanadassa harjoitetaan useita eri urheilulajeja. Jääkiekko on maan suosituin laji sekä virallinen talviurheilulaji. Siinä Kanada on myös saavuttanut eniten kansainvälistä menestystä. Sitä vastoin kouluikäisten kanadalaisten ja maahanmuuttajien paljon pelaama jalkapallo ei ole saavuttanut suurta suosiota penkkiurheilulajina, minkä vuoksi maassa ei ole paikallista ammattilaisliigaa. Sen sijaan useat kanadalaiset joukkueet pelaavat yhdysvaltalaisissa sarjoissa, ja vuonna 2007 maa sai ensimmäisen joukkueen Major League Socceriin, Yhdysvaltain korkeimpaan jalkapallosarjaan.


title: Kanadan urheilu

text: Kanadan pohjoinen sijainti on vaikuttanut paljon kanadalaisten urheilutottumuksiin. Maa on aina menestynyt huomattavasti paremmin talviolympialaisissa kuin kesäolympialaisissa. Jääkiekon lisäksi curling on hyvin suosittua Kanadassa, erityisesti maaseutualueilla, vaikkakaan kokonaisuudessaan se ei ole yhtä suosittua kuin jääkiekko tai muut Pohjois-Amerikan suuret urheilulajit.


title: Kanadan urheilu

text: Baseball, koripallo, amerikkalainen jalkapallo ja niihin pohjautuvat lajit ovat osanottaja- ja katsojamäärältään erittäin suosittuja lajeja. Muun muassa softball ja katukoripallo ovat suosittuja virkistyslajeja.


title: Kanadan urheilu

text: Haavipallo eli lacrosse on intiaaneilta periytynyt, Kanadan vanhin peli ja maan virallinen kesäurheilulaji, vaikka lajia pelaa ja seuraa suhteellisen vähän kanadalaisia. Muita suosittuja lajeja ovat muun muassa autourheilu, golf, tennis, uinti, pyöräily, rullalautailu, lumilautailu, alppihiihto, lentopallo, rugby, amerikkalainen vapaapaini, hevosurheilu, taitoluistelu, nyrkkeily, triathlon, yleisurheilu, sekä rodeo läntisessä Kanadassa.


title: Kanadan urheilu

text: Koska suuri osa kanadalaisista asuu hyvin lähellä Yhdysvaltoja, voivat monet kanadalaiset katsoa myös Yhdysvaltojen ammattilaisliigojen, kuten NASCARin ja NFL:n, tapahtumia. NHL ja kansallinen haavipalloliiga muodostuvat sekä kanadalaisista että yhdysvaltalaisista joukkueista. Torontolla on myös edustussopimus MLB:ssä ja NBA:ssa. Muita suosittuja kanadalaisten harrastamia urheilulajeja ovat esimerkiksi luistelu, hiihto, golf, uinti, baseball ja softball.


title: Kanadan urheilu

text: Kanadalla on kaksi virallista urheilulajia. Valtion perustamisesta lähtien vuoteen 1994 ainoa virallinen laji oli alkuperäiskansojen kehittämä haavipallo eli lacrosse. Vuonna 1994 hallitus esitti, että ainoastaan jääkiekkoa pidettäisiin maan virallisena urheilulajina. Alkuperäiskansat kuitenkin vastustivat ehdotusta, sillä niiden mukaan se olisi laiminlyönyt alkuperäiskansojen ainutlaatuisen lajin. Näin ollen 12. toukokuuta 1994 jääkiekosta tehtiin Kanadan virallinen talviurheilulaji, ja haavipallosta virallinen kesäurheilulaji.


title: Kanadan urheilu

text: Kanada on osallistunut kaikkiin olympialaisiin, paitsi ensimmäisiin vuoden 1896 kesäolympialaisiin ja vuoden 1980 kesäolympialaisiin, joita se boikotoi. Maa on myös isännöinyt vuoden 1976 kesäolympialaisia Montrealissa ja vuoden 1988 talviolympialaisia Calgaryssä. Myös vuoden 2010 talviolympialaiset pidettiin Kanadan Vancouverin alueella ja Whistlerissä.


title: Kanadan urheilu

text: Kesäolympialaisissa suurin osa Kanadan mitaleista tulee yleisurheilusta, vesiurheilulajeista, soudusta ja melonnasta. Talviolympialaisissa Kanada on yleensä mitalitilaston kärkipäässä. Maa on ollut perinteisesti erityisen menestyksekäs jääkiekossa, taitoluistelussa, pikaluistelussa, sekä curlingissa, jossa Kanadan mies- ja naismaajoukkue ovat saavuttaneet mitalin joka kerta, kun curling on ollut olympialajina.


title: Kanadan urheilu

text: Jääkiekko on kuitenkin selvästi seuratuin laji Kanadassa, jossa nykyaikainen jääkiekko onkin syntynyt. Kanadan seitsemälla suurimmalla metropolialueella on edustussopimus NHL-liigaan, ja liigassa on enemmän pelaajia Kanadasta kuin kaikista muista maista yhteensä. Liigassa pelaavat kanadalaisjoukkueet ovat:


title: Kanadan urheilu

text: Kansainvälisissä turnauksissa Kanada on ollut yksi menestyneimmistä joukkueista niin miesten kuin naistenkin puolella. Kanadan miehet hallitsivat lajia selkeästi aina 1960-luvulle asti, kunnes Neuvostoliitto nousi suurimmaksi jääkiekkomaaksi ja hallitsi lajia tuhoonsa asti. Vuoden 1994 maailmestaruuskilpailuissa Kanada voitti ensimmäisen kultamitalinsa sitten vuoden 1961 kisojen. Joukkueella on yhteensä 23 maailmanmestaruutta, mikä on enemmän kuin millään muulla maalla. Joukkue on myös voittanut viisi seitsemästä järjestetystä jääkiekon maailmancupista, ja sijoittunut jäljelle jääneillä kahdella kerralla toiseksi. Olympialaisten jääkiekkoturnauksen joukkue on voittanut kahdeksan kertaa.


title: Kanadan urheilu

text: 16–20-vuotiaiden juniorikiekko on myös erittäin suosittua. Maassa on kolme suurta junioriliigaa, jotka muodostavat yhdessä Canadian Hockey Leaguen.


title: Kanadan urheilu

text: Maailman ainoassa haavipallon ammattilaissarjassa, "The National Lacrosse Leaguessa", pelaa yhdysvaltalaisten joukkueiden lisäksi kolme kanadalaista joukkuetta.


title: Kanadan urheilu

text: Koripallosta on viime vuosina tullut osissa Kanadaa suosittu penkkiurheilulaji. NBA-liiga laajentui vuonna 1995 Kanadaan kahden kanadalaisen joukkueen liityttyä siihen. Nykyään liigassa pelaa enää yksi kanadalainen joukkue, Toronto Raptors. NBA:n vuoden 2005 arvokkain pelaaja Steve Nash on kotoisin Brittiläisestä Kolumbiasta ja pelaa Kanadan maajoukkueessa.


title: Kanadan urheilu

text: Koripallon keksi kanadalainen liikunnanohjaaja James Naismith vuonna 1891.


title: Kanadan urheilu

text: Curling on todella suosittu talviurheilulaji erityisesti preeriaprovinsseissa. Kansainvälisellä tasolla Kanada on hallinnut curlingia voittamalla 26 maailmanmestaruutta 46:sta miesten sarjassa ja 13 mestaruutta 27:stä naisten sarjassa. Olympialaisissa Kanada on voittanut sekä miesten että naisten sarja mukaan lukien yhteensä kaksi kultaa, kaksi hopeaa ja kaksi pronssia.


title: Kanadan urheilu

text: Kanadalainen jalkapallo, jolla on maassa laaja kannattajapohja, on Kanadan oma rugbyyn pohjautuva pallolaji. Kanadalainen ja amerikkalainen jalkapallo muistuttavat toisiaan paljon ja molempien säännöt ovat peräisin Harvardin (Cambridge, Massachusetts) ja McGillin (Montreal, Québec) yliopistojen vuonna 1874 pelaamista otteluista. Lajit ovat kuitenkin kehittyneet toisistaan erillään, joten niissä on joitakin huomattavia eroja.


title: Kanadan urheilu

text: Kansallisen kanadalaisen jalkapallon liigan, jossa pelaa yhdeksän joukkuetta, loppuottelu on hyvin suosittu televisiotapahtuma.


title: Kanadan urheilu

text: Jalkapallo on ollut pitkään yksi Kanadan suosituimpia virkistyslajeja, mutta ammattimainen pelaaminen ei ole ollut kovinkaan suosittua. Kuitenkin Kanadan naisten jalkapallomaajoukkue on yksi maailman menestyneimpiä. Miesten maajoukkue on sen sijaan pelannut maailmanmestaruuskilpailuissa vain kerran, vuoden 1986 kisoissa Meksikossa, tekemättä kuitenkaan yhtäkään maalia ja ollen näin lopputuloksissa kisojen viimeinen. Vuonna 2000 joukkue yllätti voittamalla CONCACAFin Gold Cupin. Kanada on järjestänyt useita juniorien maailmanmestaruuskilpailuja, ja vuonna 2015 maassa pelataan naisten maailmanmestaruuskilpailut.


title: Kanadan urheilu

text: Jalkapallolla on Kanadassa pitkä historia. Ensimmäinen nykyaikaisilla säännöillä pelattu ottelu pelattiin Torontossa vuonna 1876, ja ensimmäinen jalkapalloliiga, "Dominion Football Association", muodostettiin seuraavana vuonna. Kanada oli varhainen jalkapallomahti, ja se voittikin vuoden 1904 olympialaisissa kultaa. Joukkueen taso alkoi kuitenkin laskea, kun kanadalaisesta jalkapallosta ja jääkiekosta tuli suositumpia lajeja. Perinteisistä jalkapallomaista virranneet maahanmuuttajat pitivät pelin jonkinmoista suosiota yllä, mutta siitä ei enää tullut valtavirran laji.


title: Kanadan urheilu

text: 1980-luvulla Kanada oli hyvin edustettuna pohjoisamerikkalaisessa North American Soccer League -liigassa, joka lopetti toimintansa vuonna 1985. Kanadan oma liiga on tunnettu vuodesta 2006 alkaen nimellä Canadian Soccer League. Kanadalaisen jalkapallon huipputaso on kuitenkin Major League Soccer, johon kuuluu Kanadasta Toronto FC, Vancouver Whitecaps FC ja Montreal Impact.


title: Adele Silva

text:
Adele Silva (s. 19. marraskuuta 1980 Norbury, Surrey, Iso-Britannia) on englantilainen näyttelijä. Hän opiskeli Sylvia Young Theatre Schoolissa Marylebonessa.
Silva esiintyi televisiossa ensimmäistä kertaa vuonna 1989. Hän esitti vuosina 1993–2000, 2005–2007 ja 2011 Kelly Windsoria saippuasarjassa "Emmerdale".


title: Adele Silva

text: Silva seurusteli ennen laulaja Antony Costan kanssa.


title: Lorenz Backman

text: Lorenz ”Lore” Backman (s. 18. heinäkuuta 1972) on suomalainen näyttelijä, juontaja ja muusikko. Juontotehtävissä hänet tunnettaneen parhaiten televisiosta toisena MTV3-kanavan viihdesarja "Huuman" juontajista vuosina 2005–2009. Viimeisimpänä Alfa TV:lle tuotetussa "Seniorielämää" sarjassa 2018. Hän on myös juontajana ohjelmassa "Ile & Lore" (Radio Nova). Tätä ennen hän juonsi Yle TV2:lla sarjaa "Umpimähkä" vuonna 2004. Näyttelijänä hän on esiintynyt muun muassa miespääosassa "Sydän kierroksella" -sarjassa. Hän on myös kokeellisen teatteriryhmän Circus Maximuksen jäsen. Muusikkona hän on toiminut Astro-yhtyeensä kanssa vuodesta 2006 alkaen. Astro julkaisi ensimmäisen singlensä 3. maaliskuuta 2008. Maaliskuusta 2010 Lorenz Backman on juontanut "Biisikärpänen" -viihdeohjelmaa MTV3:lla ja juontaa maaliskuusta 2012 alkaen Nelosella "Mitä tuli tehtyä" -viihdeohjelmaa. Toukokuussa 2012 hän alkoi juontaa yhdessä golfopettaja Riku Aarnion kanssa TV5:llä "Pallon viemää" -lifestyleohjelmaa. Elokuussa 2012 hän alkoi juontaa yhdessä vaimonsa Niina Backmanin kanssa Radio Novalla "Backman vs. Backman" -parisuhdeohjelmaa. Syksyllä 2012 hän aloitti myös kykyjenetsintäohjelma Talentin juontamisen yhdessä Sebastian Rejmanin kanssa. Backman näytteli vuonna 2016 valmistuneessa elokuvassa "Teit meistä kauniin" Sipe Santapukin isää Ristoa.


title: Lorenz Backman

text: Backman valmistui teatteritaiteen maisteriksi Tampereen yliopiston näyttelijäntyön laitokselta vuonna 1999.


title: Lorenz Backman

text: Backman on naimisissa juontaja, näyttelijä Niina Backmanin (o.s. Herala) kanssa. Pariskunnalla on kaksi yhteistä lasta, huhtikuussa 2008 syntynyt tytär sekä kesäkuussa 2010 syntynyt poika. Perheeseen kuuluu myös vuonna 2004 syntynyt tytär Niinan edellisestä liitosta Wallu Valpion kanssa.


title: Lorenz Backman

text: Lorenz Backmanin veli on Oliver Backman (s. 1975), joka on tuttu mm. MTV3-kanavan Uniikki-ohjelmasta.


title: Hjalmar Mellin

text: Robert Hjalmar Mellin (19. kesäkuuta 1854 Tyrnävä – 5. huhtikuuta 1933 Helsinki) oli suomalainen matemaatikko.


title: Hjalmar Mellin

text: Mellinin isä oli kappalainen Robert Mellin ja äiti Sofia Augusta Thérmen. Hän valmistui filosofian kandidaatiksi 1880 ja lisensiaatiksi 1882. Mellinin väitöskirja käsitteli algebrallisia funktioita.


title: Hjalmar Mellin

text: Mellin opiskeli Helsingin yliopistossa, Berliinissä opettajanaan Karl Weierstrass ja Leopold Kronecker sekä Tukholmassa. Helsingin yliopiston matematiikan dosentiksi Mellin tuli 1884 ja samana vuonna Polyteknillisen opiston yliopettajaksi. Opiston johtajana hän toimi 1904–1908. Professorin arvon Mellin sai 1897. Opiston muututtua Teknilliseksi korkeakouluksi hän toimi siellä pitkään matematiikan professorina, vuodesta 1908 aina vuoteen 1926 saakka.


title: Hjalmar Mellin

text: Mellin tunnetaan Mellinin muunnoksesta, joka on Laplacen muunnoksen tyyppinen integraalimuunnos. Hän julkaisi vuosina 1881–1933 yhteensä 45 julkaisua. Vuonna 1897 hän sai Suomen Tiedeseuran palkinnon ja vuonna 1927 Kordelinin säätiön kunniapalkinnon. Myöhempinä vuosinaan Mellin tutki kriittisesti Albert Einsteinin kehittämiä teorioita ja pyrki luomaan oman, eetterin ominaisuuksiin perustuvan maailmankuvan.


title: Hjalmar Mellin

text: Mellin oli kahdesti naimisissa ja sai ensimmäisestä avioliitosta neljä lasta, ensimmäinen puoliso vuodesta 1890 oli Hilda Koskinen (k. 1909) ja toinen vuodesta 1917 Hilda Maria Sofia Peltola (k. 1927).


title: Mellin

text: Mellin on seuraavien henkilöiden sukunimi:


title: Vaitolahti

text: Vaitolahti () on Petsamon kaupunkikuntaan kuuluva kylä Petsamon piirissä, Murmanskin alueella Venäjällä. Kylä sijaitsee Kalastajasaarennon pohjoispäässä Majakkaniemellä. Vuosina 1920-1940 kylän länsiosa kuului Suomelle osana Petsamon kuntaa.


title: Vaitolahti

text: Alkuperäinen kylä jakaantui vuonna 1920 Tarton rauhassa kahtia. Kylän länsiosa oli pohjoisin Kalastajasaarennolla sijainneista Suomelle kuuluneista Petsamon kalastajakylistä, mutta ei Suomen pohjoisin kylä, joka silloinkin oli Nuorgam Utsjoella.


title: Vaitolahti

text: Kylän itäinen osa kuului Neuvostoliitolle. Valtakunnan raja oli hyvin lähellä. Se kulki jopa rakennusten läpi. "Raja-Tuovilan" talosta osa oli rajan keskiviivan itäpuolella. Ensimmäisinä vuosina kylänosien yhteydet pystyttiin pitämään, mutta 1930-luvun loppupuolella raja sulkeutui ja yhteydet katkesivat.


title: Vaitolahti

text: Vaitolahti kuului Petsamon ensimmäisestä koulupiirijaosta vuodelta 1921 lähtien Pummangin koulupiiriin. Pummanki sijaitsi Keskisaarennon pohjoisrannalla, eikä sinne ollut tieyhteyttä. Vaitolahden oma koulupiiri ja supistettu kansakoulu perustettiin vuonna 1923. Vaitolahden koulupiirin kuului myös Vaitolahden eteläpuolella sijainnut Kervannon kylä. Vaitolahden koulun ongelmia olivat tilanahtaus ja kervantolaisten vaikea koulumatka tunturin yli Vaitolahteen.Koska Nuorgamissa ei vielä ollut koulua, Vaitolahdessa oli Suomen pohjoisin kansakoulu, joka sijaitsi vain muutaman sadan metrin päässä rajasta samassa rakennuksessa rajavartioston kanssa.


title: Vaitolahti

text:
Vuoden 1929 henkikirjoituksen mukaan Suomen Vaitolahdessa oli 126 asukasta, jotka kaikki olivat suomalaisia. Vuonna 1918 kylä oli miltei kokonaan suomalainen ja kylä käsitti noin 30 taloa (savua).
Asukasluvun kehitys:


title: Samir Azzouz

text:
Samir Azzouz (s. 27. kesäkuuta 1986) on marokkolais-hollantilainen rikollinen.
Azzouz kuuluu terroristijärjestöksi luokiteltuun Hofstad Networkiin, jonka jäsenet ovat alankomaalaisia, yleisesti syntyperältään pohjoisafrikkalaisia miehiä.


title: Samir Azzouz

text: Azzouz syntyi Amsterdamissa ja kasvoi köyhässä siirtolaiskorttelissa. Azzouz menestyi opiskelussa ja suoritti kuusivuotisen tutkinnon toisen asteen koulutuksessa. Näinä aikoina Azzouzin radikalisoituminen islamiin alkoi.


title: Samir Azzouz

text: Tammikuussa 2003 Azzouz pidätettiin Ukrainassa. Hän oli menossa ystävineen Tšetšeniaan taistelemaan sissien puolelle Venäjää vastaan. Azzour käännytettiin takaisin Alankomaihin. Saman vuoden lokakuussa Azzouz ja neljä muuta pidätettiin Alankomaissa. Heitä epäiltiin terrorismikytkennöistä, mutta ilman pitäviä todisteita heidät päästettiin vapaaksi.


title: Samir Azzouz

text: Azzouz pidätettiin 30. kesäkuuta 2004 supermarketin aseelliseen ryöstöön osallistumisesta. Poliisi sai myöhemmin vihjeitä, joiden mukaan Azzouz suunnittelee kumppaneineen iskua Amsterdamin Schipholin lentoasemalle ja Borsselen ydinvoimalaan. Azzouzin asuntoon tehdyssä kotietsinnässä poliisi löysi karttoja ja kemikaaleja, joilla olisi ollut mahdollista iskeä kohteisiin. Seuranneessa oikeudenkäynnissä syytteet iskujen suunnittelusta hylättiin, mutta laittomien kemikaalien hallussapidosta Azzouz sai kolmen kuukauden ehdollisen tuomion.


title: Samir Azzouz

text: Uusi pidätys tehtiin 15. lokakuuta 2005, tällä kertaa laittomien tuliaseiden hallussapidosta ja uhkauksista, joita hän oli kohdistanut alankomaalaisiin poliitikkoihin. Azzouz oli lisäksi uhannut pommi-iskulla Alankomaiden turvallisuuspalvelun päämajaa, joka sijaitsee Leidschendamissa. Azzouzin juristina toimi saksalainen Britta Böhler, joka on tullut tunnetuksi terrorismiepäiltyjen puolustajana. Puolustuksen mukaan Samir Azzouz kärsii kroonisesta suolistosairaudesta (colitis ulcerosa), mikä estää vankilaan tuomitsemisen.


title: Samir Azzouz

text: Azzouzilla on väitetty myös olleen yhteyksiä Mohammed Bouyeriin, joka tuomittiin elinkautiseen vankeuteen alankomaalaisen elokuvaohjaajan Theo van Goghin murhasta.


title: Élie Doté

text: Élie Doté (s. 1947 Bangui) on keskiafrikkalainen poliitikko. Presidentti François Bozizé nimitti hänet maan pääministeriksi 13. kesäkuuta 2005. Dotéa oli edeltänyt Célestin Gaombalet. Vuonna 2006 Dotésta tuli myös maansa talousministeri. Tammikuussa 2008 hänen seuraajakseen pääministerinä astui Faustin-Archange Touadéra.


title: Élie Doté

text: Doté on naimisissa ja hänellä on kuusi lasta.


title: Metal Gear Solid 2: Substance

text: Metal Gear Solid 2: Substance on päivitetty versio PlayStation 2 -konsolille julkaistusta "stä". Pelin ohjasi Hideo Kojima ja julkaisi Konami.


title: Metal Gear Solid 2: Substance

text: Peli on julkaistu uudelleen osana "Metal Gear Solid HD Collection" uusintajulkaisua PlayStation 3:lle, Xbox 360:lle ja PlayStation Vitalle.


title: Metal Gear Solid 2: Substance

text: Peli on muuten aivan samanlainen kuin "Metal Gear Solid 2: Sons of Liberty", mutta siihen on lisätty lisämateriaalia.


title: Metal Gear Solid 2: Substance

text: VR Missionsit ovat virtuaalitodellisuuteen sijoittuvia harjoitustehtäviä, joissa pelaaja voi kehittää pelitaitojansa ja opetella uusia liikkeitä, jolloin yksinpelin pelaaminen helpottuu huomattavasti. Pelissä on yli 350 erilaista VR Missionsia. Tehtävätyypit ovat:


title: Metal Gear Solid 2: Substance

text: Alternative Missionsit ovat haastavampia tehtäviä kuin VR Missionsit ja tehtävien aikana ollaan Sons Of Libertyssä nähdyissä maisemissaPelaaja saa tietyllä pelihahmolla pelattavat tehtävät suoritettuaan avattua käyttöönsä uusia hahmoja, joilla on taas aivan omat tehtävänsä. Pelaajahahmot ovat:


title: Metal Gear Solid 2: Substance

text: Snake Talesit ovat lyhyitä episodeja, joissa pelaaja pääsee ohjaamaan Solid Snakea. Ne sijoittuvat aina tarinamoodin eri paikkoihin, mutta niiden tehtävät ja juonikuviot on uusittu. Juonikuviot eivät kuitenkaan ole yhdistettävissä pelin yksinpelimoodin tarinaan, vaan ne ovat täysin itsenäisiä kappaleita. Valitettavasti Snake Taleseja varten ei ole äänitetty uutta dialogia tai tehty uusia välianimaatioita. Snake Talesit ovat:


title: Metal Gear Solid 2: Substance

text: Skateboarding on vain PlayStation 2 -versiosta löytyvä moodi, jossa pelaaja rullalautailee pelin kahdella päähahmolla, Solid Snakella ja Raidenilla, tarkoituksenaan kerätä kokoon runsaasti pisteitä. Peli käyttää moottorinaan erästä Konamin rullalautailupelin moottoria.


title: Metal Gear Solid 2: Substance

text: "Metal Gear Solid 2: Substance" sisältää lisämateriaalinsa lisäksi alkuperäisen "Metal Gear Solid 2: Sons of Libertyn", jonka juonta ja pelimekaniikkaa on paranneltu pienillä muokkauksilla. Esimerkkejä:


title: Samora Machel

text: Samora Moisés Machel (29. syyskuuta 1933 – 19. lokakuuta 1986) oli Mosambikin ensimmäinen presidentti. Hän toimi virassaan vuodesta 1975 lähtien, kunnes kuoli vuonna 1986 lento-onnettomuudessa.


title: Samora Machel

text: Machel syntyi Chilembenen kylässä ja opiskeli sairaanhoitajaksi. Hän liittyi vuonna 1962 FRELIMO-puolueeseen. Vuonna 1964 hän johti sissihyökkäystä Portugalin siirtomaavaltaa vastaan Pohjois-Mosambikissa. Kun itsenäisyys vuonna 1975 saavutettiin, Machelista tuli maan ensimmäinen presidentti. Hän kuoli lento-onnettomuudessa, kun häntä kuljettanut Tupolev Tu-134 tuhoutui Mosambikin, Swazimaan ja Etelä-Afrikan rajamaastossa Etelä-Afrikan puolella. Machel oli matkalla Sambian pääkaupungista Lusakasta Maputoon, kun presidentinlentokone Tupolev Tu-134 osui maahan huonoissa lento-olosuhteissa vuoristoisella seudulla. On esitetty epäilyjä, että Etelä-Afrikan apartheidhallitus olisi ollut onnettomuuden takana, sillä Machel oli tukenut ANC:tä taistelussa valkoista ylivaltaa vastaan Etelä-Afrikassa, mutta vakavasti otettavia todisteita syytöksen tueksi ei ole. Onnettomuustutkinnassa syyksi todettiin koneen neuvostoliittolaisen miehistön laiminlyönnit.


title: Samora Machel

text: Machelin leskeksi jäänyt puoliso Graça Machel (o.s. Simbine) meni myöhemmin uusiin naimisiin Nelson Mandelan kanssa.


title: Samora Machel

text: Etelä-Afrikan poliisi käynnisti onnettomuustutkinnan uudelleen vuonna 2012 sen jälkeen, kun johtolankoja apartheid-vallan virkamiesten osallisuudesta onnettomuuteen oli tullut esiin.


title: James Carlisle

text: Sir James Beethoven Carlisle (s. 5. elokuuta 1937 Bolans) on Antiguan ja Barbudan entinen kenraalikuvernööri. Hänet nimitettiin virkaansa Wilfred Jacobsin seuraajaksi vuonna 1993, ja hän pysyi vallassa vuoteen 2007 asti.


title: James Carlisle

text: Carlisle on kotoisin Bolansin kylästä, Antiguan saarelta. Hän opiskeli pääasiassa Isossa-Britanniassa ja valmistui hammaslääkäriksi. Vuodet 1961–1966 Carlisle palveli kuninkaallisissa ilmavoimissa ja Antigua ja Barbudan puolustusvoimissa 1983–1993, ja oli osan aikaa sen vapaaehtoisjoukkojen komentaja.


title: James Carlisle

text: Hänet nimitettiin ensimmäisenä maassa syntyneenä Antigua ja Barbudan toiseksi kenraalikuvernööriksi 10. kesäkuuta 1993. Hän sai Pyhän Mikaelin ja Yrjön suurristin (GCMG) seuraavana vuonna.


title: James Carlisle

text: Carlisle on seitsemännen päivän adventisti eikä tarjonnut alkoholia virallisissa tilaisuuksissa.


title: Wilfred Jacobs

text: Sir Wilfred Ebenezer Jacobs (19. lokakuuta 1919 – 11. maaliskuuta 1995) oli Antiguan kuvernööri vuodesta 1967 ja Antigua ja Barbudan ensimmäinen kenraalikuvernööri maan itsenäistyttyä marraskuusta 1981 kesäkuuhun 1993. Hänen seuraajakseen nimitettiin James Carlisle. Wilfred Jacobs haudattiin maan ensimmäisissä valtiollisissa hautajaisissa.


title: Metafysiikan esitys

text: Metafysiikan esitys ("Discours de métaphysique") on Gottfried Leibnizin vuonna 1686 julkaisema lyhyehkö, noin kuusikymmensivuinen filosofinen metafysiikkaa käsittelevä tutkielma. Teoksessa Leibniz kehittelee filosofiaansa koskien fyysisiä substansseja, liikettä, kappaleiden resistenssiä sekä Jumalan roolia maailmassa. Teos on jaettu 37:ään lukuun.


title: Metafysiikan esitys

text: Leibnizin metafysiikan perusteet ovat, että Jumala on äärimmäisen täydellinen olento (I), että Jumala on hyvä, mutta hyvyys on olemassa Jumalasta itsenäisenä (II), ja että Jumala on luonut maailman täydellisessä järjestyksessä ja täydelliseksi (III-VII).


title: Metafysiikan esitys

text: "Discours" esitti omana aikanaan kiistanalaisen väitteen, jonka mukaan ""skolastisten filosofien mielipiteitä ei tulisi kokonaan ylenkatsoa"" (XI). Modernin filosofian varhaiset teokset 1600-luvulla perustuivat usein kaiken keskiaikaisen filosofian hylkäämiseen. Leibniz ei suhtautunut skolastiikan virheisiin aivan yhtä ankarasti. Hän kirjoitti: ""Jos joku huolellinen ja mietiskelevä mieli näkisi vaivan selventääkseen ja ohjatakseen heidän ajatuksiaan analyyttisten geometrien tapaan, hän voisi löytää suuren aarteen tärkeitä totuuksia, jotka ovat täysin todistettavissa"".


title: Metafysiikan esitys

text: Leibniz selittää näkemystään fyysisistä substansseista laajemmin "Monadologiassaan".


title: Muijala

text: Muijala on Lohjan 26. kaupunginosa.


title: Muijala

text: Asumusto on etupäässä omakotitaloja. Alueella on paljon pyöräteitä.


title: Muijala

text: "Länsi-Uusimaa"-lehden toimitus ja paino sijaitsevat Muijalassa. Muijalassa on myös muuta teollisuutta, kuten Cembrit Oy:n rakennuslevytehdas sekä uutta teknologiaa edustava nLight.


title: Muijala

text: Ajoaika Muijalasta Espooseen Turun moottoritietä (E 18) pitkin on alle puoli tuntia ja linja-autoja kulkee Helsingin suuntaan ruuhka-aikana 15 minuutin välein.


title: Muijala

text: Muijalan itäosissa lähellä Vihdin rajaa toimii K-market Lohjanportti, jossa on myös Postin ja Veikkauksen piste. Kaupan lähellä on autokauppa (Kamux-Lohja).


title: Muijala

text: Muijalan peruskoulussa on opetusta 1.−6. luokille. Koulu tarjoaa myös harrastusmahdollisuuksia nuorille kerhojen kautta. Samoin asukasyhdistyksellä on koulun salissa omat vuoronsa esimerkiksi sählyn peluuta varten. Koulun kentällä on talvella kaukalo sekä kesällä jalkapallo- ja rantalentopallokenttä. Kentän takana metsässä on viiden väylän pituinen frisbeegolfrata.


title: Muijala

text: Muijalan koulusta pohjoiseen Lohjanharjuntien yli löytyy Muijalan hiihtomaa, jossa on talvella hiihtolatu ja kesällä lenkkeilyreittejä.


title: Muijala

text: Muijalassa on myös kuplahalli, jossa Lohjalaiset jalkapallo seurat harjoittelee.


title: Muijala

text: Lähin ylä-aste on Mäntynummen koulu Ventelässä, 5 kilometrin päässä Muijalasta. Ja lähin lukio Anttilassa Lohjan Yhteislyseon lukio, 10 kilometrin päässä Muijalasta.


title: Muijala

text: Muijalan läheltä löytyy Nälköönlampi, joka on suosittu uimapaikka. Talvella lammella on avanto. Lammen luota lähtee lenkkeily reitit Muijalan hiihtomaahan.


title: Muijala

text: Muijalasta on myös löydetty vuonna 2014 huumekätköjä, joissa on ollut muun muassa amfetamiinia ja hasista. Niitä noutamaan tullut mies on tuomittu Lohjan käräjäoikeudessa. Mies on tuomittu 7 vuodeksi ja kolmeksi kuukaudeksi vankeuteen törkeästä huumausainerikoksesta. Myöhemmin syyskuussa 2014 toinen kätkölle saapuneista miehistä pidätettiin Virossa ja hänet tuomittiin yhtä pitkään vankeuteen.


title: Muijala

text:
Muijalannummi eli Muijalan teollisuusalue 1 on Muijalan itäisin alue. Muijalannummi on ainut Muijalan alue missä on postinumero 08500, muualla Muijalassa toimii 08680. Muijalannummi kuului Ventelään
ennen vuotta 1997, kun Lohjan kunta liittyi Lohjaan.
Nälköönsuo alueella sijaitsee Nälköönsuon lisäksi myös Nälköönlampi, jonne suon vedet laskevat.
Uusiniitun, Nälköönnummen ja Takaniityn alueilla sijaitsee Muijalan asumusto ja yleiset palvelut.


title: Muijala

text: Muijalassa on sijainnut Hyvinkää-Karjaa-rataosan rautielikkennepaikka, jonka asemarakennus on tuhopoltettu 1990-luvulla. Liikennepaikasta on jäljellä rautatieläisten asuinrakennus ja matkustajalaiturille johtaneet portaat. Liikennepaikalta oli rautatieyhteys Partek Oy:n(nyk. Cembrit Oy) tehtaalle, joka purettiin Hanko-Karjaa rataosan perusparannuksen yhteydessä, samalla kuin aseman muutkin sivuraiteet ja vaihteet. Entisille Hyvinkää–Karjaa-radan asemille ollaan suunniteltu ELSA-rataa, jossa myös muijalaan tulisi rautatieasema. Arvioitu väestönkasvu olisi 5 tuhatta asukasta lisää muijalaan.


Nouveaux essais sur l’entendement humain (”Uusia esseitä inhimillisestä ymmärryksestä”) on Gottfried Leibnizin filosofinen teos, joka on suunnattu John Locken teosta "Essays on Human Understanding" vastaan. Leibniz kumoaa Locken ajatukset luku luvulta. Teos on toinen Leibnizin kahdesta pidemmästä teoksesta, toisen ollessa "Théodicée". Kuten monet tuon ajan teokset, se on kirjoitettu dialogimuodossa.


title: Nouveaux essais sur l’entendement humain

text: Leibniz kirjoitti teoksen alun perin vuonna 1704, mutta hän pidättäytyi julkaisemasta sitä kunnioituksena Locken samana vuonna tapahtunutta kuolemaa kohtaan. Teos painettiin vasta vuonna 1764/1765, jolloin suurin osa Leibnizin filosofiasta oli jo vastatuulessa.


title: Théodicée

text: Essais de Théodicée sur la bonté de Dieu, la liberté de l'homme et l'origine du mal ("Tutkielmia teodikeasta eli Jumalan hyvyydestä, ihmisen vapaudesta ja pahan alkuperästä") on Gottfried Leibnizin vuonna 1710 julkaisema filosofinen ja teologinen teos. Se käsitteli pahan ongelmaa ja on termin 'teodikea' alkuperä.


title: Théodicée

text: Teoksen tarkoituksena oli osoittaa, että maailmassa oleva paha ei ole ristiriidassa Jumalan hyvyyden kanssa, koska kaikesta pahasta huolimatta meidän maailmamme on paras kaikista mahdollisista maailmoista.


title: Théodicée

text: Teos:


title: Théodicée

text: Muuta:


title: Arijoutsi

text: Heikki Sakari Marttila alias Arijoutsi (1. syyskuuta 1915 Lahti – 31. tammikuuta 1993 Vantaa) oli suomalainen pakinoitsija ja kirjailija. Hän työskenteli aluksi kotkalaisessa "Etelä-Suomi"-lehdessä ja toimi vuosina 1942–1971 "Helsingin Sanomien" pakinoitsijana. Hän julkaisi myös neljä kertaa vuodessa ilmestyvää "Arijoutsin Pippuri" -pilalehteä. Arijoutsin pakinoita kuvittivat taiteilija Totti Noisniemi ja pilapiirtäjä Kari Suomalainen.


title: Arijoutsi

text: Marttila kirjoitti ylioppilaaksi vuonna 1935 ja opiskeli sen jälkeen sanomalehtioppia Helsingin yliopistossa ja Yhteiskunnallisessa korkeakoulussa vuosina 1935−1938. Nimimerkkiä Arijoutsi hän käytti ensimmäisen kerran "Lipeäkala"-julkaisussa vuonna 1937; nimimerkin keksi toinen aikanaan tunnettu pakinoitsija Ensio Rislakki, joka itse käytti nimimerkkiä Valentin. Talvi- ja jatkosotaan Marttila osallistui tykistön tulenjohtajana ja patteriupseerina Karjalankannaksella, kunnes hänet siirrettiin Päämajan viihdytysosastolle. Hänet ylennettiin luutnantiksi vuonna 1942.


title: Arijoutsi

text: Arijoutsi oli aikansa luetuin suomalainen pakinoitsija. Hänen sanottiin tuoneen sanomalehtipakinaan kaupunkilaista rentoutta, ja hänen vahvuutensa oli kielellisessä nokkeluudessa ja sanaleikeissä. Arijoutsin huumori oli ajoittain hyvin suorasukaistakin hänen ottaessaan kantaa päivänpolitiikkaan ja muihin kulloinkin ajankohtaisiin ilmiöihin. Muun muassa hänen sotasyyllisyysoikeudenkäyntiä ja Valpon menettelytapoja kommentoineet pakinansa aiheuttivat hallituksen ja valvontakomission taholta vastalauseita, ja toisinaan "Helsingin Sanomien" päätoimittaja Yrjö Niiniluoto poistatti hänen tekstinsä ennen lehden lähettämistä latomoon. Toisaalta monien "Helsingin Sanomien" lukijoiden mielestä Arijoutsi puolusti suomalaista sananvapautta vaarallisessa tilanteessa tehokkaimmalla mahdollisella tavalla, huumorin keinoin.


title: Arijoutsi

text: Sota-aikana Marttila avusti säännöllisesti Propaganda-Aseveljien "Hopeatorvet"-lehteä. Marttila tunnettiin vahvasti isänmaallisena ja jyrkkänä kommunismin vastustajana. Sodan jälkeen hän arvosteli pakinoissaan ja suosituissa revyyteksteissään voimakkaasti vasemmistolaisia poliitikkoja. Tästä pahastuneena sisäministeri Yrjö Leino, joka oli asemansa vuoksi korkein sensuuriviranomainen, kielsi vuonna 1946 Arijoutsin kirjoittaman "Syntymämerkki"-revyyn esittämisen "hyvien tapojen vastaisena".


title: Arijoutsi

text: Arijoutsin veli oli kustannuspäällikkö Viljo Marttila (nimimerkki Jukka H. Puntari).


title: Jan-Erik Salo

text: Jan-Erik Mathias Salo (s. 26. kesäkuuta 1975) on suomalainen este- sekä keski- ja kestävyysmatkojen juoksija.


title: Jan-Erik Salo

text: Salo voitti 3 000 metrin esteiden Suomen mestaruuden vuonna 1999 ajalla 8.43,43 . Pronssilla hän oli vuonna 2004. Hän voitti myös pronssia 1 500 metrillä vuonna 1999.


title: Jan-Erik Salo

text: Seuratasolla Salo edustaa IF Åsarnaa.


title: Öljyliuske

text: Öljyliuske, palavakivi eli kukersiitti (, eli palava kivi) on joukko väriltään mustasta tummanruskeaan vaihtelevia liuskeita, jonka sisältämästä kerogeenistä voidaan pyrolyysin avulla valmistaa öljyä 450–500 °C:n hapettomassa lämpötilassa. Sitä käytetään nykyään muun muassa sähkön tuottamiseen ja tulevaisuudessa mahdollisesti öljyn tuottamiseen.


title: Öljyliuske

text: Öljyliuske on kivihiilen tapaan syntynyt miljoonia vuosia sitten maan puristukseen jääneistä orgaanisista aineksista. Sitä esiintyy merkittävässä määrin muun muassa Yhdysvalloissa, Brasiliassa, Venäjällä, Kiinassa, Jordaniassa, Marokossa ja Virossa, jossa se on maan tärkein luonnonvara. Öljyliuskeen kaivaminen on aiheuttanut Virossa merkittäviä ympäristöongelmia. Öljyliusketta on louhittu Virossa jo 90 vuotta. Tuotanto- ja polttotapoja kehittämällä ympäristövaikutuksia on pyritty pienentämään ja raaka-ainetta hyödyntämään tehokkaammin.


title: Öljyliuske

text: Öljyliuske muodostuu kolmesta aineosasta: karbonaateista (kalsiitti ja dolomiitti, 15–70 %), orgaanisesta aineesta (leväjäännöksiä 10–60 %) ja terrigeenisestä aineesta (15–55 %).


title: Öljyliuske

text: Viron sähköntuotannosta kolme neljännestä perustui aikanaan öljyliuskeeseen; öljyliuske oli primäärienergian tuotannon kivijalka. Enemmistö sähköstä tuotettiin polttamalla öljyliusketta voimalaitoksissa. Näin tuotettua sähköä on viety myös ulkomaille.


title: Öljyliuske

text: Öljyliusketta tuottaa valtionenemmistöinen Eesti Põlevkivi Koillis-Virossa Kohtla-Järven lähellä. Sähköä siitä puolestaan tuottavat Eesti Energia- ja Kohtla-Järve Soojus -sähköyhtiöt. Öljyliuskeesta nestemäisiä öljytuotteita valmistaa Kiviter AS.


title: Öljyliuske

text: 1999 Narvan voimalaitosyhtiö käytti 85% Eesti Põlevkivin tuotannosta. Yhdysvaltalainen NRG Energy osti 49 prosenttia Narvan voimalaitosyhtiöstä ja Narvan voimalaitosyhtiö 51 % Eesti Põlevkivistä. NRG Energy suorittaa noin 80 miljoonan dollarin investointiohjelmaa Eesti Põlevkivissä, joka aikoo jatkaa liuskekiven tuottamista seuraavat 40 vuotta.


title: Öljyliuske

text: Hiljattain Eesti Energia on ottanut käyttöön uuden leijukerroskattilan, jonka avulla saastepäästöjä on saatu vähennettyä niin, että ne alittavat EU:n 2016 voimaantulevat päästödirektiivit.


title: Öljyliuske

text: Öljyliusketta on yritetty hyödyntää synteettisen öljyn lähteenä useassa eri projektissa 1900-luvulla, mutta ne on jouduttu lopettamaan kannattamattomina. Tällä hetkellä asiaa tutkitaan useassa eri testiprojektissa. Öljyliuske saattaa tulevaisuudessa olla merkittävä synteettisen öljyn lähde.


title: Martín Torrijos

text: Martín Erasto Torrijos Espino (s. 18. heinäkuuta 1963 Panamá) on panamalainen poliitikko, maan presidentti 2004–2009. Hänen isänsä oli Omar Torrijos, joka johti Panamaa vuosina 1968–1981. Hän edustaa sosiaalidemokraattista PRD:tä.


title: Martín Torrijos

text: Torrijos opiskeli Texas A&M Universitylla Yhdysvalloissa taloustieteitä ja politiikkaa. Hän kävi myös St. John’s Northwestern Military Academya. Ernesto Pérez Balladaresin hallinnossa hän oli sisä- ja oikeusministerin sijaisena. Torrijos allekirjoitti määräyksen maan vesihuollon yksityistämisestä, josta tuli niin epäsuosittu että se peruttiin myöhemmin.


title: Martín Torrijos

text: Torrijos valittiin Panaman presidentiksi 2. toukokuuta 2004. Hän astui virkaansa 1. syyskuuta 2004. Torrijosin edeltäjä oli Mireya Moscoso. Torrijos oli ollut ehdokkaana myös vuoden 1999 presidentinvaaleissa, mutta ei voittanut.


title: Martín Torrijos

text: Martín Torrijos nousi presidentiksi kiperässä diplomaattisessa tilanteessa, kun väistyvä presidentti Moscoso oli kautensa lopuksi armahtanut neljä kuubalaispakolaista, mukaan lukien Luis Posada Carrilesin, jotka olivat yrittäneet murhata Fidel Castron hänen vieraillessaan Panamassa marraskuussa 2000. Myös Venezuela veti lähettiläänsä Panamasta.


title: Martín Torrijos

text: Torrijos lupasi parantaa maiden suhteita, ja näin tapahtuikin, josta oli merkkinä muun muassa hänen osallistumisensa tammikuussa 2009 Kuubassa isälleen pystytetyn patsaan paljastukseen.


title: Martín Torrijos

text: Torrijos ilmoitti 2006 Panaman kanavan laajennushankkeesta, jonka toteuttamisesta järjestettiin kansanäänestys lokakuussa 2006. Työn kustannusarvio on yli viisi miljardia dollaria, josta puolet joudutaan lainaamaan yksityisiltä tahoilta.


title: Kaarlahti

text: Kaarlahti eli Kuznetšnoje () on Leningradin alueen Käkisalmen piiriin kuuluva kaupunkikunta ja kaupunkimainen taajama, jossa on noin 4 300 asukasta. Kunta sijaitsee Laatokan rannan tuntumassa Käkisalmen pohjoispuolella. Pienialainen kunta on lähes kokonaan Kaukolan kunnan ympäröimä, mutta kohtaa pohjoisessa Karjalan tasavallan Hiitolan kunnan rajan.


title: Kaarlahti

text: Suomeen kuuluessaan Kaarlahti oli Kaukolan kunnan kylä ja rautatieasema Hiitolan–Raudun radalla. Kaarlahden asema sijaitsee 18 km Hiitolasta, 155 km Pietarista.


title: Kaarlahti

text: Kaarlahden talous on toisen maailmansodan jälkeen perustunut graniitinlouhintaan, ja siellä on useita suuria louhoksia. Rakennuskiven tuotannon lisäksi louhokset ovat olleet myös Leningradin alueen tärkeimpiä sepelintuottajia. Seudulla harrastetaan kalliokiipeilyä.


title: Markus Ryffel

text: Markus Ryffel (s. 5. helmikuuta 1955 Bern) on sveitsiläinen entinen kestävyysjuoksija.


title: Markus Ryffel

text: Prahan EM-kisoissa 1978 Ryffel sijoittui toiseksi 5 000 metrin juoksussa ajalla 13.28,66. Samana vuonna hänet valittiin Sveitsissä vuoden urheilijaksi. Vuonna 1979 hän sijoittui kolmanneksi yleisurheilun maailmancupissa Montréalissa. Moskovan olympialaisissa 1980 hän sijoittui 5 000 metrillä viidenneksi. Ryffel saavutti uransa suurimman saavutuksen 1984 Los Angelesin olympialaisissa, joissa hän juoksi 5 000 metrillä hopealle ajalla 13.07,54.


title: Markus Ryffel

text: Lisäksi Ryffel on voittanut sisäratojen EM-kisoissa kaksi kultaa, yhden hopean ja yhden pronssin. Sveitsin mestaruuksia hän voitti urallaan 19. Hän pitää edelleen hallussaan Sveitsin ennätyksiä 5 000 ja 3 000 metrin juoksussa. Hän voitti urallaan myös useita maantiejuoksuja. Nykyisin Ryffel toimii yrityksessään Ryffel Running Kurse GmbH.


title: Antti Lanamäki

text: Antti Juhani Lanamäki (s. 27. joulukuuta 1939 Alavus) on suomalainen entinen aitajuoksija ja kilpauransa jälkeen urheiluvaikuttaja.


title: Antti Lanamäki

text: Antti Lanamäki voitti 110 metrin aitojen Suomen mestaruuden vuosina 1965 (14,6) ja 1967 (14,4) . Hänen ennätyksensä lajissa oli vuonna 1968 juostu 14,2.


title: Antti Lanamäki

text: Seuratasolla Lanamäki edusti Kuortaneen Kuntoa ja Virtain Urheilijoita.


title: Antti Lanamäki

text: Antti Lanamäki toimi Suomen urheiluliiton valmennus- ja koulutuspäällikkönä vuosina 1974–1984. Hän joutui jättämään paikkansa kestävyysjuoksija Martti Vainion doping-käryn jälkeen, koska hän oli salannut tämän aiemman testituloksen. Myöhemmin hän toimi Akavan järjestöpäällikkönä eläkkeelle siirtymiseensä saakka.


title: Legio XVIII

text: Legio XVIII ("kahdeksastoista legioona") oli roomalainen legioona, jonka Augustus perusti noin vuonna 41 eaa. Legioona tuhoutui Teutoburgin taistelussa vuonna 9 jaa. Sen tunnusta ja nimeä ei tiedetä, mutta se saattoi olla "Gallica" tai "Germanica".


title: Legio XVIII

text: Legioona perustettiin – kuten XVII – luultavasti alun perin vastustamaan Sextus Pompeiusta, toisen triumviraatin viimeistä vastustajaa. Legio XVIII oli ilmeisesti myös yksi niistä legioonista, jotka Octavianus (Augustus) oli luvannut Marcus Antoniukselle parthialaisia vastaan käytävään sotaan, mutta joita hän ei koskaan lähettänyt Antoniukselle.


title: Legio XVIII

text: Legioona sijoitettiin Galliaan sen jälkeen, kun Augustus oli lyönyt Marcus Antoniuksen ja Kleopatran Aktionin taistelussa vuonna 31 eaa. Myöhemmin Legio XVII siirrettiin Reinin varrelle, jossa se liitettiin Drusuksen ja Tiberiuksen johtamaan Rooman Germanian armeijaan. Vuonna 7 jaa. Publius Quinctilius Varuksesta tuli Germanian maaherra ja myös Legio XVIII:n komentaja.


title: Legio XVIII

text: Syyskuussa vuonna 9 roomalaisten keruskiliittolaisten johtaja Arminius ilmoitti, että Reinillä oli syttynyt kapina. Varus siirtyi kolmen legioonansa (XVII, XVIII ja XIX) kanssa länteen kukistaakseen kapinan. Arminius oli kuitenkin pettänyt roomalaiset ja johti heidät ansaan lähellä nykyistä Osnabrückiä. Germaanit tuhosivat kaikki kolme legioonaa, ja niiden kotkat katosivat.


title: Nông Ðức Mạnh

text: Nông Ðức Mạnh (, s. 11. syyskuuta 1940) on vietnamilainen poliitikko, joka oli Vietnamin kommunistisen puolueen (Đảng Cộng sản Việt Nam) pääsihteeri ja siten koko maan "de facto" johtaja vuosina 2001–2011.


title: Nông Ðức Mạnh

text: Nông Ðức Mạnh syntyi Cường Lợin kylässä Bắc Kạnin maakunnassa Vietnamin vuoristoisessa ja maatalousvaltaisessa pohjoisosassa. Hänen virallisen elämäkertansa mukaan hän on tày-kansaan kuuluvan talonpoikaisperheen poika. Raporttien mukaan Vietnamissa kuitenkin yleisesti uskotaan hänen olevan vallankumousjohtaja Hồ Chí Minhin poika, vaikka Mạnh kieltääkin tämän. Joka tapauksessa hän on ensimmäinen Vietnamin johtaja, joka syntyperältään ainakin osin kuuluu johonkin maan lukuisista ja poliittisesti marginaalisista alkuperäiskansoista. Mạnh kävi paikallista koulua ja opiskeli metsänhoitoa. 1960-luvun puolivälin tienoilla hän opiskeli venäjää Hanoin yliopistossa ja opiskeli Leningradin metsätalousinstituutissa 1966–1971.


title: Nông Ðức Mạnh

text: Vallankumoukseen Mạnh liittyi 1958 ja otettiin koejäseneksi kommunistipuolueeseen 1963 ja virallisesti jäseneksi 10. heinäkuuta 1964. Mạnh työskenteli valtiontilan johdossa ja erilaisissa puolueen asemissa ja metsätalouden tehtävissä. Hänet valittiin keskuskomiteaan maaliskuussa 1989 ja samana vuonna parlamenttiinkin, jossa hän sai kansallisuuksien neuvoston varapuheenjohtajan aseman. Hänestä tuli parlamentin puhemies 1992, jossa tehtävässä hän toimi, kunnes valittiin puolueen pääsihteeriksi 2001.


title: Nông Ðức Mạnh

text: Mạnh korvasi asemassa Lê Khả Phiêun jota pidettiin tiukkana sosialistina. Mạnh aloitti taistelun korruptiota vastaan ja kiihdytti maan teollistamista. Mạnh kuuluu puolueen 1986 käyttöönotetun "Đổi mới" -linjan kannattajiin, ja tukee talouden siirtymistä markkinatalouden suuntaan, mutta ehdotonta yhden puolueen valtaa ja kulttuurillisen ja ideologisen kurin säilyttämistä. Yhdysvallat päätti Vietnamin vastaisen kauppasaartonsa jo vuonna 1994 ja vuonna 2002 solmittiin uusi bilateraalinen kauppasopimus.


title: Nông Ðức Mạnh

text: Pysyvät huhut väittävät, että hän olisi Hồ Chí Minhin poika. Vuonna 2001 hän vastasi toimittajalle "kaikki vietnamilaiset ovat setä Hồn lapsia." Kun häneltä kysyttiin uudelleen tammikuussa 2002, hän kielsi huhut ja lisäsi kaikkien vietnamilaisten pitävän Hồ Chí Minhiä heidän hengellisenä johtajanaan.


title: Nông Ðức Mạnh

text: Mạnh on vieraillut Intiassa toukokuussa 2002 ja helmikuussa 2003 Kuuban Fidel Castro vieraili Vietnamissa maiden välisen ystävyyden merkkinä. Vietnam tarjosi myös tukensa Irakin Saddam Husseinin hallitukselle kansainvälisen liittouman hyökkäyksen alla maaliskuussa 2003.


title: Nông Ðức Mạnh

text: Nông Đức Mạnh säilytti asemansa pääsihteerinä 10. puoluekokouksen jälkeen huhtikuussa 2006.


title: Alberto Cova

text: Alberto Cova (s. 1. joulukuuta 1958 Inverigo) on italialainen entinen kestävyysjuoksija.


title: Alberto Cova

text: Cova tunnettiin aktiiviaikoinaan erityisesti kovasta loppukiristään. Hänen ensimmäinen saavutuksensa oli Ateenan EM-kisoissa 1982, jossa hän yllätyksellisesti voitti ennakkosuosikki Werner Schildhauerin 10 000 metrin juoksussa. Seuraavana vuonna Helsingin MM-kilpailuissa 10 000 metrin loppukilpailu juostiin suhteellisen hitaalla vauhdilla. Viimeisen kierroksen alkaessa kärkiryhmässä oli vielä 13 kilpailijaa. Vain 30 metriä ennen maalia Cova oli vielä viidentenä, mutta hän onnistui kirimään kilpailun voittoon jättäen Schildhauerin jälleen hopealle.


title: Alberto Cova

text: Los Angelesin olympialaisissa vuonna 1984 10 000 metrin loppukilpailu alkoi rauhallista vauhtia. Seitsemän kilometrin kohdalla suomalainen Martti Vainio aloitti irtiottonsa, jota Cova pystyi kuitenkin seuraamaan. Vainio ei jaksanut kiriä loppuun saakka, joten Cova voitti kilpailun helposti. Vuoden 1986 Stuttgartin EM-kisoissa Cova hävisi loppukirikamppailun maanmiehelleen Stefano Meille. Cova osallistui vielä Soulin olympialaisiin 1988, mutta karsiutui 10 000 metrin alkuerissä.


title: Alberto Cova

text: Cova voitti Italian mestaruuden 5 000 metrillä vuosina 1980, 1982, 1983 ja 1985, 10 000 metrillä vuosina 1981 ja 1982 sekä maastojuoksussa vuosina 1982–1986.


title: Terrierit

text: Terrierit ovat luokka alkujaan saalis- ja tuhoeläinten metsästämiseen jalostettuja koirarotuja. Nykyisin ne ovat suosittuja seurakoiria. Energisiksi ja aktiivisiksi kuvatut terrierit kuuluvat pieni- tai keskikokoisiin rotuihin.


title: Terrierit

text: Valtaosa terrieriroduista on kehitetty Britteinsaarilla. Rotujen nimitys tulee kuitenkin maata tarkoittavasta ranskan murresanasta "terrier", joka taas juontuu latinan sanasta "terra". Terriereillä metsästettiin paitsi maan päällä, myös maan alla, esimerkiksi ketun- ja mäyränkoloissa.


title: Terrierit

text: Suomen Kennelliiton noudattaman Fédération Cynologique Internationalen FCI 3 -standardin mukaisesti terrierien roturyhmään kuuluvat seuraavat rodut:


title: Terrierit

text: Jotkin terriereiksi kutsutut tai niitä muistuttavat rodut eivät itse asiassa ole terrierejä:


title: Pete Finland

text: Pete Finland (oik. Peter Karjalainen) on suomalainen homopornotähti. Kykyjenetsijä löysi hänet vuonna 1994 Santa Monican homoklubilla. Karjalainen muutti työn perässä Yhdysvaltoihin, missä hänestä tuli pian yksi parhaiten tunnetuista homopornotähdistä. Hänen varhaisia töitään on muun muassa elokuva "The Boys Next Door." Hänen aikaisempia taiteilijanimiään ovat olleet "Eric Finn" elokuvassa "Heatwave in LA", ja sen jälkeen Eric York. Adam Gay Video directory antoi hänelle 1996 tittelin "The best versatile performer". Pete Finland teki Playboy Channelille hetero soft core -elokuvan 1999.


title: Henry Saari

text: Henry Saari (s. 14. tammikuuta 1964 Pori) on suomalainen entinen pornotähti, ja vuoden 1993 Mr. Finland ja Mr Europe 3. sija. Saari on esiintynyt Hollywood-filmeissä ja televisiorooleissa. Hän käyttää myös nimimerkkiä "Henry Suuri" (). Saaren pornotähden ura alkoi sivuroolista elokuvassa "Hot Weekend at Ernies" 1995. Saari perusti sen jälkeen oman yrityksen, joka tuotti Henry the Great -nimisiä pornoelokuvia ja esiintyi lähes 40 videossa. Hän on toiminut myös näyttelijänä pornon ulkopuolella.


title: Henry Saari

text: Saarelle myönnettiin työkyvyttömyyseläke vuonna 2003 polvivamman takia.


title: Cairnterrieri

text: Cairnterrieri ([] tai suomalaistettuna []) on yksi vanhimpia terriereihin kuuluvia koirarotuja, joka on kotoisin Skotlannin ylämailta.


title: Cairnterrieri

text: Nimen elementti "cairn" juontuu gaelin kielen kiviröykkiötä tai louhikkoa tarkoittavasta sanasta. Terrierejä käytettiin metsästyksessä louhikoissa ja luolissa elävien eläinten, kuten kettujen, saukkojen ja mäyrien, ajamiseen ulos metsästäjän näkösälle ja ammuttavaksi.


title: Cairnterrieri

text:
Cairnit ovat pienikokoisia, mutta tukevaluustoisia koiria. Yleensä cairnit ovat säkäkorkeudeltaan 28–31 senttimetriä. Korvat ovat pystyt, häntä suora ja seisoma-asennossa paino nojaa etutassuille. Rotumääritelmä kuvaa cairnterrieriä luonnollisen näköiseksi, ja sellaisia ne ovatkin.
Cairnien turkki on kaksiosainen, siinä on pehmeä alusvilla ja karkea päällysturkki. Turkkinsa ansiosta cairn ei palele talvella eikä sillä ole kuuma kesällä. Turkki on niin sanottu säänkestävä ja likaahylkivä. Cairnin turkkia ei suositella pestäväksi (sampoopesu) kovin usein, 1–2 kertaa vuodessa on sopiva määrä, ellei se sattumalta pyörittele itseään esimerkiksi ulosteissa. Normaalit tassupesut vedellä kuuluvat toki cairnin arkipäivään.


title: Cairnterrieri

text: Turkki on karkea ja se trimmataan sormilla nyppimällä niin sanottuun lepovaiheeseen siirtyneet karvat. Cairnterrieriä ei saa missään nimessä leikata saksilla, vaan turkki pidetään kunnossa nyppimällä, sillä leikattu karva ei kasva karkeaksi vaan jää pehmeäksi ja menettää säänkestävyytensä. Vain tassujen pyöristys ja peräaukon lähiympäristön siistiminen voidaan hoitaa saksien avulla. Cairnin väri voi vaihdella vehnänvaaleasta mustanharmaaseen, mutta valkoinen ja pikimusta eivät ole rotumääritelmän mukaisia värejä. Useilla koirilla kuono, korvat ja häntä erottuvat tummempina.


title: Cairnterrieri

text: Suomen Kennelliiton rotumääritelmässä cairnterrierin luonnetta kuvataan näin: ”Peloton ja iloinen. Itsevarma, mutta ei riidanhaluinen.” Cairnterrierit ovat terhakoita ja erittäin iloisia koiria. ”Iso koira pienessä paketissa.” Itsepäisyyttä löytyy monilta yksilöiltä, joiltakin jopa todella paljon, mutta cairnin koulutus ei kuitenkaan ole ongelma, jos siihen jaksaa perehtyä. Cairnterrieri on erittäin älykäs ja oppivainen koira. Se on jalostettu aikoinaan itsenäiseen työskentelyyn muun muassa ajamaan pois viljapeltojen laidoille kerättyihin kiviröykkiöihin ("cairn" ’kiviröykkiö’ gaelin kielellä) piiloutuneita jyrsijöitä, rottia ynnä muita. Cairnterrieri voi olla niinkin viisas, ettei sitä ei välttämättä kiinnosta tehdä pyydettyä asiaa, jos tarjolla on jotakin mielenkiintoisempaa kuten orava istumassa viereisen puun oksalla. Cairnterrieri on hyvin alkuperäisenä säilynyt rotu. Se on riistavaistoinen, joten se saattaa sännätä jäniksen, oravan, variksen yms. perään. Joskus ”riistaa” voivat olla esimerkiksi ohimenevät pyoräilijät, autot ja juoksijat. Cairnterrieri on lapsiystävällinen, mutta ei sovi pienen lapsen talutettavaksi ilman aikuisen läsnäoloa ja valvontaa. Haukkuherkkyyttä esiintyy myös jonkin verran, mutta cairnterrierit eivät hauku turhasta, vaan ne vain pitävät oman reviirinsä vartioimisesta haukkumalla. Aggressiivisuutta ei kuitenkaan tällaisissa tapauksissa esiinny kuin todella harvoin.


title: Cairnterrieri

text: Vasta vuonna 1910 ”lyhytkarvainen, pystykorvainen skyenterrieri” sai oman rotunimensä cairnterrieri ja vuotta myöhemmin oman näyttelyluokan Britteinsaarilla. Rodusta tuli ensin suosittu Englannissa, ja myöhemmin se levisi muualle Eurooppaan Pohjoismaita myöten. Suomessa rotu nähtiin ensimmäisen kerran koiranäyttelyssä vuonna 1933.


title: IF Brommapojkarna

text: Idrottsföreningen Brommapojkarna on vuonna 1942 perustettu jalkapalloseura Tukholman Brommasta. Seuraan kuuluu yli 3 000 pelaajaa ja 242 joukkuetta, ja se onkin harrastaja- ja joukkuemäärältään Euroopan suurin jalkapalloseura. Seuran miesten edustusjoukkue pelaa kaudella 2015 maan toiseksi korkeimmalla sarjatasolla Superettanissa. Pääsarja Allsvenskanissa se on pelannut viisi kautta, viimeksi vuonna 2014. Seuralla on toimintaa myös salibandyssä.


title: Maria Kekkonen

text: Maria Pauliina Kekkonen eli Mariah (s. 15. joulukuuta 1976 Helsinki) on entinen suomalainen pornonäyttelijä. Hän työskenteli noin kuusi kuukautta stripparina, ennen kuin alkoi pornonäyttelijäksi vuonna 1996. Hän lopetti pornotähden uran kymmenen vuotta myöhemmin, vuonna 2006. Kekkonen myös työskenteli "Alastomissa uutisissa" uutisankkurina Aluetelevisio-kanavalla. Kekkonen on myös käyttänyt taiteilijanimeä Mariah Sensuel kansainväliseen levitykseen tarkoitetuissa tuotannoissa.


title: Maria Kekkonen

text: Sittemmin Maria Kekkonen on työskennellyt tankotanssin opettajana.


title: Suomen Kennelliitto

text: Suomen Kennelliitto – Finska Kennelklubben ry. on vuonna 1889 perustettu suomalainen koira-alan asiantuntijajärjestö. Kennelliittoon kuuluu yli 150 000 henkilöjäsentä. Samalla se toimii noin 1 900 suomalaisen koirayhdistyksen katto-organisaationa. Kennelliitto on Kansainvälisen Kennelliiton (FCI) ja Pohjoismaisen Kennelunionin (PKU) jäsen. Suomen Kennelliitto on Pohjoismaiden vanhin koirajärjestö.


title: Suomen Kennelliitto

text: Suomen Kennelliiton tehtävänä on rekisteröidä koiria, edistää puhdasrotuisten koirien jalostusta ja käyttöä sekä parantaa yleistä koiranpitoa Suomessa. Liittoon kuuluvat rotujärjestöt ja -yhdistykset vastaavat rotujensa terveydestä rakenteen, luonteen ja rodun käyttöominaisuuksien osalta.


title: Suomen Kennelliitto

text:
Kennelliitto myöntää Suomessa järjestettävät viralliset koiranäyttelyt, kokeet ja kilpailut ja ylläpitää niiden sääntöjä. Kokeita on muun muassa seuraavissa lajeissa:
Kennelliitto yhdessä paikallisten kennelpiirien kanssa vastaa myös tuomareiden sekä koe- ja kehätoimitsijoiden koulutuksesta eri koemuotoihin.


title: Suomen Kennelliitto

text: Puhdasrotuiset koirat rekisteröidään Suomen Kennelliittoon. Kennelliitto pitää myös rekisteriä tunnistusmerkityistä monirotuisista koirista.


title: Suomen Kennelliitto

text: FCI-rotujen lisäksi Suomen kennelliitto on tunnustanut seuraavat FCI:ssä vielä hyväksymättömät rodut: itäeuroopanpaimenkoira, pieni amerikanpaimenkoira, tsekinpaimenkoira, amerikankarvatonterrieri, amerikankääpiöterrieri, amerikanrottaterrieri, andalusianrottakoira, biewerterrieri, tenterfieldinterrieri, amerikaneskimokoira, hälleforsinkoira, jakutianlaika, tanskanpystykorva, valkoinen ruotsinhirvikoira, eestinajokoira, englantilais-venäläinen ajokoira, gotlanninajokoira, plottinajokoira, sininen pesukarhukoira, venäjänajokoira, walkerinpesukarhukoira, saint-usugenspanieli, venäjänbolonka ja prahanrottakoira. Nämä rodut saavat täten osallistua Suomessa järjestettyihin virallisiin kansallisiin näyttelyihin, mutta eivät ole oikeutettuja kilpailemaan kansainvälisissä näyttelyissä CACIB:sta.


title: Suomen Kennelliitto

text: Järjestäytyneen kenneltoiminnan katsotaan alkaneen Suomessa 1889, jolloin Helsingissä kokoontuneet noin kaksikymmentä henkilöä perustivat ruotsin- ja suomenkielisen Finska Kennelklubben – Suomen Kennelklubin. Ensimmäinen koiranäyttely pidettiin Helsingissä vuonna 1891 ja ensimmäinen metsästyskoe järjestettiin Turengissa vuonna 1893.


title: Suomen Kennelliitto

text: Vuonna 1934 joukko koiraharrastajia perusti Hämeenlinnassa Kennelklubin rinnalle suomenkielisen Suomen Kennelliiton. Suomen Kennelliitto ohitti jäsenmäärällään Kennelklubin jo ennen toista maailmansotaa. Finska Kennelklubben ja Suomen Kennelliitto sulautuivat yhdeksi organisaatioksi vuonna 1962.


title: Suomen Kennelliitto

text: "Koiramme"-lehti on Suomen Kennelliiton julkaisema jäsenlehti, joka postitetaan kaikille Kennelliiton varsinaisille jäsenille. Lehdessä ilmoitetaan koiramaailman uutisista, käsitellään erilaisia koiraharrastuksia sekä julkaistaan kaikkien virallisten kisojen ja kokeiden tiedot. Lehti on myös tunnettu laajoista rotuesittelyistään, joita lehdessä on julkaistu suurimmasta osasta Suomessa esiintyviä roduista.


title: Suomen Kennelliitto

text: Lehti ilmestyy kymmenen kertaa vuodessa. Sen vastaava päätoimittaja on Helena Suni ja päätoimittaja Tapio Eerola.


title: Suomen Kennelliitto

text:
Kennelliitolla on useita sähköisiä palveluita. Koiranet-verkkopalveluihin kuuluvat:
Kennelliitto avasi 15. kesäkuuta 2005 yleisölle jalostustietojärjestelmän. Sinne tulevat kaikkien Suomeen rekisteröityjen koirien tiedot ja tulokset. Nykyisessä muodossaan järjestelmässä on rekisteröityjä koiria 1950-luvulta lähtien ja tuloksia vuodesta 1988 lähtien.


title: Suomen Kennelliitto

text: Kennelliiton vahva asema ja määräävä markkina-asema koirien rekisteröinnissä ja sitä myöten myös koirankasvatuselinkeinon harjoittamisessa on aiheuttanut myös kritiikkiä. Lapin yliopiston oikeustieteellisen tiedekunnan pro gradu -tutkielma (Aho, Riitta 2012) "Aatteellinen yhdistys määräävässä markkina-asemassa – Tapaus Suomen Kennelliitto" nostaa esille Suomen Kennelliitossa mm. seuraavia ongelmia: Kennelliiton keskittyneen vallankäytön, pakkojäsenyyden Kennelliittoon ja rotujärjestöihin virallisessa kasvatustoiminnassa, jäsenistön minimaalisen vaikutusvallan yhdistyksessä, sekä erilaisten epäjohdonmukaisten rangaistusten jakamisen jäsenistölle ilman juridista perustaa. Aho ehdottaa tutkielmassa Kennelliiton sääntöjen muuttamista sellaisiksi, että ne vastaisivat yhdistyslain vaatimuksia ja palauttaisivat todellisen vallankäytön takaisin jäsenistölle.


title: Suomen Kennelliitto

text: Kennelliitto julkaisee myös vuotuisesti kunkin vuoden rekisteröitimääriin perustuvan luettelon Suomen suosituimmista koiraroduista. Vuonna 2018 20 suosituinta rotua Suomessa olivat seuraavat:


title: Evropesma

text: Evropesma, Montenegrossa Europjesma, oli Serbia ja Montenegrossa käytävä laulukilpailu, jonka voittaja edusti maata Eurovision laulukilpailussa. Sen järjesti Serbian televisio- ja radioyhtiön RTS:n ja Montenegron RTCG:n yhteinen UJRT.


title: Evropesma

text: Vuodesta 2005 lähtien kilpailussa oli järjestetty kaksi välieräkilpailua: Serbiassa Beovizija ja Montenegrossa Montevizija, joista kummastakin valitaan puolet finalisteista. Tätä aikaisemmin (vuonna 2004) näin ei ollut. Sekä vuoden 2005 että 2006 kilpailuissa on ollut kiistanalaisuuksia ja epäselvyyksiä. Enää Evropesmaa ei järjestettäne, sillä valtioliitto on jo purkautunut.


title: Evropesma

text: Vuoden 2005 kilpailussa, joka järjestettiin Montenegron Podgoricassa, ennakkosuosikkeja olivat serbialaiset Ogi Radivojević ja Jelena Tomašević. Montenegrolaiset tuomarit antoivat hyvin vähän pisteitä serbialaisille, kun taas montenegrolainen yhtye No Name kappaleellaan "Zauvijek moja" sai tuomareilta täydet pisteet ja voitti myös puhelinäänestyksen. Puhelinäänestykseen liittyi epäselvyyksiä, sillä se kesti vain kymmenen minuutin ajan ja Montenegrosta äänestäminen oli ilmaista, kun taas Serbiasta soittaminen maksoi. Serbiassa oli myös teknisiä ongelmia puhelinäänestyksen kanssa. Euroopan yleisradioyhtiö EBU epäili No Name -yhtyeen kappaletta aluksi plagiaatiksi, mutta lopulta näin ei kuitenkaan ollut.


title: Evropesma

text: Epäselvyydet jatkuivat myös vuoden 2006 kilpailussa, joka järjestettiin 11. maaliskuuta Serbian pääkaupungissa Belgradissa. Montenegrolaistuomarit antoivat nolla pistettä serbialaisille Flamingosi feat. Louisille ja Ana Nikolićille, ja antoivat kahdeksan pistettä vuoden 2005 voittajalle No Namelle kappaleella "Moja ljubavi" ja toiselle montenegrolaisedustajalle Stevan Faddylle. Yleisöäänestyksesä serbialaisennakkosuosikit saavuttivat kaksoisvoiton ja No Name sijoittui kolmanneksi. Äänestyksen aikana paikalla ollut serbialaisyleisö ymmärsi, etteivät heidän suosikkinsa voittaisi, ja alkoi valua pois paikalta. Paikalle jäänyt yleisö buuasi ja osoitti mieltään voittaja No Namea kohtaan tämän tultua lavalle esittämään voittokappaleensa. Lopulta UJRT ei vahvistanut No Namen voittoa, eikä Serbian ja Montenegron valtioliitto lähettänyt edustajaa vuoden 2006 Eurovision laulukilpailuun. Kilpailu kuitenkin esitettiin televisiossa ja maiden asukkaat saivat osallistua puhelinäänestykseen. Serbia ja Montenegron jättämän paikan loppukilpailussa sai Kroatian edustaja Severina Vučković.


title: Milo Đukanović

text: Milo Đukanović (montenegroksi Мило Ђукановић, s. 15. helmikuuta 1962 Nikšić, Montenegron ST, Jugoslavia) on montenegrolainen poliitikko. Hän oli maan presidenttinä 1997–2002, pääministerinä 1991–1997 ja uudelleen tammikuusta 2003 marraskuuhun 2006 sekä uudelleen helmikuusta 2008 joulukuulle 2010. Hän johtaa Demokraattista sosialistipuoluetta (DPS), joka on ollut maan johdossa vuodesta 1991.


title: Milo Đukanović

text: Đukanović kävi koulunsa kotikaupungissaan Nikšićissa ja meni opiskelemaan Veljko Vlahovićin yliopistoon Titogradissa opiskelemaan taloustiedettä. Hän valmistui 1986 turismin alalta.


title: Milo Đukanović

text: Hän liittyi jo 1979 Jugoslavian kommunistien liittoon, jossa hänen isänsä korkea asema Montenegron osastossa avasi hänelle ovia. Vuoden 1989 ns. antibyrokraattisen vallankumouksen jälkeen hän nousi puolueen keskuskomiteaan. Kokeneempien jäsenten Momir Bulatovićin ja Svetozar Marovićin kanssa tuolloin 26-vuotias Đukanović nousi käytännössä Montenegron johtoon 10. tammikuuta 1989 syrjäytettyään vanhan kaartin. Kommunistien liitto oli tuolloin Slobodan Miloševićin johtama. Tammikuussa 1989 sekä puolueen Montenegron puhemies ja osatasavallan presidentti vaihdettiin ja pian myös pääministeri.


title: Milo Đukanović

text: Vuoden 1990 vaaleissa Montenegron kommunistien liitto otti tuntuvan vaalivoiton ja 15. helmikuuta 1991, 29. syntymäpäivänään, Đukanović nousi pääministerin paikalle ensimmäistä kertaa Slobodan Miloševićin siunauksella. Tuolloin hän oli Euroopan nuorin pääministeri. Se oli myös hänen elämänsä ensimmäinen palkallinen pesti. Vuonna 1991 Kommunistien liitto muutettiin Demokraattiseksi sosialistipuolueeksi ("Demokratska Partija Socijalista Crna Gore", DPS).


title: Milo Đukanović

text: Vuosina 1991–1997 hän oli yksi Miloševićin politiikan vahvoja kannattajia ja toimeenpanijoita. Đukanovićin presidenttikaudella Bosnian muslimipakolaiset luovutettiin takaisin Bosnian serbijoukoille.


title: Milo Đukanović

text: Đukanović vieraili usein Konavlen ja Dubrovnikin etulinjassa taistelevien montenegrolaisten reserviläisten ja vapaaehtoisten luona vuonna 1991. Tuolta ajalta on peräisin hänen lausuntonsa, jonka mukaan hän alkoi vihata shakkia, koska kroaattien vaakuna on shakkiruutuinen. Dubrovnikin ollessa hyökkäyksen kohteena hän piti puheen jossa julisti, että "on aika luoda vahvin mahdollinen raja Kroatian kanssa, mutta sellainen raja, joka on paljon oikeudenmukaisempi ja todellisempi kuin tämänhetkinen, jonka bolševikkien kartantekijät piirsivät."


title: Milo Đukanović

text: Vaikka Đukanović olikin nuoruudessaan marxisti, hänen on sanottu olevan sellainen poliitikko, jolla on Margaret Thatcherin kuva työpöytänsä yllä. Ulkomaiset sijoittavat pitivät hänestä. 1990-luvulla hän siirsi nopeassa tahdissa kaikki yhteisomistuksessa olevat yhtiöt valtion haltuun, josta ne myytiin yksityisille ulkomaisille yrityksille.


title: Milo Đukanović

text: Vuonna 1996 hänen valtansa alkoi heiketä Miloševićin mukana, jota hän sätti haastattelussa Belgradin viikkolehdelle Vremelle. Tuohon aikaan Milošević sai Serbiassa osakseen rajua arvostelua ja talvella 1996/1997 opiskelijat järjestivät mielenosoituksia.


title: Milo Đukanović

text: Đukanović sai niukan tuen puolueessa, mitä hän käytti keinona poistaa puolueesta edellistä presidenttiä, Momir Bulatovićia, tukevat elementit. Samalla hän ottii haltuun valtion omistaman media- ja turvallisuuselimet DPS-liittolaisen Vukašin Marašin kanssa.


title: Milo Đukanović

text: Heinäkuussa 1997 Đukanović ryhtyi edelleen Miloševićia tukevan Bulatovićin vastustajaksi Montenegron presidentinvaaleissa. Ensimmäisellä kierroksella hän oli noin 2000 ääntä vastustajaansa tappiolla. Kolme muuta ehdokasta, jotka saivat 11 000 ääntä, antoivat tukensa Bulatovićille toisella kierroksella. Toisen kierroksella koettiin kuitenkin merkittävin vaalivoitto Montenegron historiassa, kun Đukanović voitti 5000 äänellä kerättyään 29 000 ääntä enemmän kuin ensimmäisellä kierroksella. Vaalien puolueettomuutta tosin epäiltiin vahvasti. Bulatović järjesti tammikuussa 1998 Podgoricassa protesteja, jotka muuttuivat väkivaltaisiksi.


title: Milo Đukanović

text: Vaikka Đukanović sai tapahtuneen johdosta kiistellyn maineen, voitto vahvisti hänen valtaansa Montenegrossa. Bulatović, joka aikaisemmin oli ollut hänen oppi-isänsä politiikassa, syrjäytettiin kaikesta vallasta, joka keskittyi nyt vahvasti Đukanovićille ja hänen sisäpiirilleen.


title: Milo Đukanović

text: Đukanović oli tuolloin jo etääntynyt Miloševićin hallinnosta ja hän näki Montenegron jatkossakin olevan osa Serbiaa. Hän painotti mahdollisten ongelmien johtuvan Miloševićin autoritaarisesta vallankäytöstä eikä niinkään Serbian kansasta tai demokraattisista liikkeistä.